**ASILI YA MAJINA YA MAHALI NA DHIMA ZAKE KATIKA JAMII KISIWANI PEMBA**

**SHARIFA RASHID MOHAMED**

**TASNIFU ILIYOWASILISHWA IKIWA NI SEHEMU YA MASHARTI YA KUTUNUKIWA SHAHADA YA UZAMILI (M.A KIWAHILI ISIMU) YA CHUO KIKUU HURIA CHA TANZANIA**

**2018**

# UTHIBITISHO

Aliyetia saini hapa chini anathibitisha kwamba ameisoma Tasnifu hii yenye mada “Asili ya Majina ya Mahali na Dhima zake katika Jamii Kisiwani Pemba” na ameridhika kwamba imefikia kiwango kinachotakiwa na inafaa kuwasilishwa kwa ajili ya utahini wa Shahada ya Uzamili (M.A Kiswahili) ya Chuo Kikuu Huria cha Tanzania**.**

…………………………………………

Dkt Anna M.Kishe

(Msimamizi)

Tarehe……………………………..

# HAKIMILIKI

Hairuhusiwi kuiga au kunakili kwa namna yoyote ile tasnifu hii, kwa njia ya kielektroniki, kurudufu nakala, kurekodi au njia yoyote nyengine, bila ya idhini ya mwandishi au Chuo Kikuu Huria cha Tanzania kwa niaba ya mwandishi.

# TAMKO

Mimi **Sharifa Rashid Mohamed** nathibitisha kuwa hii ni kazi yangu halisi na haijawahi kuwasilishwa katika Chuo Kikuu kingine chochote kwa ajili ya kutunukiwa shahada hii au nyengine yoyote.

…………………………………………………..

Sahihi

Tarehe……………………………

# TABARUKU

Naitabaruku kazi hii kwa wazazi wangu, kwa malezi yao mazuri na kunisisitiza kutafuta elimu.

Pia wanangu Amina Khamisi Salim,Halima Khamis Salim,Rashid Khamis Salim, Safia Khamis Salim, Salim Khamis Salim na Ali Salim Mussa ili iwe ni hamasa na msingi kwao wa kujali,kuthamini elimu na kujifunza kwa bidii ili wawe na kiwango cha elimu kupita mzazi na mlezi wao.

# SHUKURANI

Kwanza sina budi kumshukuru Mwenyeezi Mungu Muumba wa mbingu na ardhi mmiliki wa vyote viliomo ulimwenguni kwa kunijaalia uhai, uzima, na kunipa uwezo wa kufanya utafiti, kuandika na kuikamilisha kazi hii. Pili napenda niwashukuru wote waliochangia kwa nmna moja au nyingine kukamilika kwa kazi hii.

Shukrani zangu za pekee ziende kwa msimamizi wangu, Dkt. Anna M. Kishe kwa kukubali kuisimamia kazi yangu hii kwa bidii na moyo wa upendo. Mwenyeezi Mungu amzidishiye moyo wa imani na ampe nguvu aweze kuendelea kuwa hazina kubwa yenye kutegemewa kwa manufaa ya sasa na baadae, ili kinufaike kizazi cha sasa na kijacho

Shukurani zangu maalumu ziwaendee wazee wangu wapendwa na familia yao. Namshukuru Mama’ngu Amina Said Ali na marehemu baba yangu Rashid Mohamed Ali kwa mapenzi yao makubwa waliyonilea kwa huruma na uangalifu wa hali ya juu. Nawashukuru kwa kunisomesha kwa kwa jitihada kubwa hadi nikaweza kufikia elimu ya juu.

Nitakuwa mpungufu wa fadhila na mwizi wa shukurani pindi nikiacha kumshukuru mume wangu mpendwa Bwana Khamis Salim Mussa na familia yote kwa jumla kwa ustahamilivu wao walionionesha kwa muda wote wa masomo. Mungu awarahisishie mambo yao na awazidishie mafanikio mema.

Shukurani za dhati ziwaendee wahadhiri wangu wote wa Kitivo cha Sanaa kwa kunielekeza na kunishauri katika muda wangu wote wa masomo. Pia shukurani maalumu zimwendee Maalim Bakar Kombo kwa kuniongoza na kunielekeza kwa jitihada zote. Mchango wake ndio uliopelekea kumalizika kwa kazi hii. Pia napenda kutoa shukurani zangu za dhati kwa wanafunzi wenzangu wote wa shahada ya uzamili (Fasihi na Isimu) kwa mashirikiano makubwa waliyoyaonesha kwangu. Mugu awape kila la kheri.

Nitakuwa mwizi wa fadhila kwa kukosa kuishukuru ofisi ya wizara ya Elimu na Mafunzo ya Elimu Zanzibar pamoja na mwalimu mkuu wa skuli yangu (Kangagani Sekondari) pamoja na stafu yake kwa kuniruhusu na kunipa mashirikiano katika kazi yangu ya utafiti pamoja na Bi Hafsa Sadra,Bi siti Mustafa,Bi Isha Mshindo bila ya kuwasahau Bwana Suleiman Sharif na Abdalla Mshindo kwa kunielekekeza, kuniongoza hadi kufanikisha kazi hii.

Nasema ahsanteni nyote.

# IKISIRI

Utafiti huu umeshughulikia asili ya majina ya mahali na dhima zake katika jamii kisiwani Pemba. Lengo kuu la utafiti huu ni kuchunguza asili ya majina ya mahali na dhima zake katika jamii kisiwani Pemba. Utafiti huu ulifanyika katika Wilaya ya Wete na Chake Chake. Utafiti huu umetumia mkabala wa kimaelezo na sampuli iliyotumika ni sampuli ya kukusudia na sampuli bahatishi. Mbinu zilizotumika kukusanya data ni hojaji pamoja na dodoso. Matokeo ya utafiti huu ni kuwa asili ya majina ya mahali kisiwani Pemba hutokana na sababu za kijiografia, vyanzo vya maji, hali ya kiuchumi, umbali wa maeneo,imani,itikadi na hata kazi na tabia za watu. Pia huwa na miundo tofauti kama vile uradidi,ufupishaji,muambatano,utohoaji,unyambuaji na miundo menginevyo. Majina hayo hubeba dhima nyingi kama vile huruma na kusaidiana,mahusiano ya kimapenzi,shughuli za kijamii na dhima nyingi nyenginezo. Mapendekezo yanayotokana na utafiti huu ni kuwa kufanyike tafiti zitakazozingatia maumbo na michakato inayotumika kuunda majina ya mahali kisiwani Pemba.

# YALIYOMO.

[UTHIBITISHO ii](#_Toc504387336)

[HAKIMILIKI iii](#_Toc504387337)

[TAMKO iv](#_Toc504387338)

[TABARUKU v](#_Toc504387339)

[SHUKURANI vi](#_Toc504387340)

[IKISIRI viii](#_Toc504387341)

[YALIYOMO. ix](#_Toc504387342)

[SURA YA KWANZA 1](#_Toc504387343)

[UTANGULIZI WA JUMLA 1](#_Toc504387344)

[1.1 Utangulizi 1](#_Toc504387345)

[1.2 Eneo la Utafiti Kijiografia 1](#_Toc504387346)

[1.3 Usuli wa Mada. 2](#_Toc504387347)

[1.4 Tatizo la Utafiti 3](#_Toc504387348)

[1.5 Malengo ya Utafiti 4](#_Toc504387349)

[1.5.1 Lengo la Jumla 4](#_Toc504387350)

[1.5.2 Malengo Mahsusi 4](#_Toc504387351)

[1.5.3 Maswali ya Utafiti 4](#_Toc504387352)

[1.6 Umuhimu wa Utafiti 5](#_Toc504387353)

[1.7 Vikwazo vya Utafiti na Utatuzi Wake 5](#_Toc504387354)

[1.8 Hitimisho 6](#_Toc504387355)

[SURA YA PILI 7](#_Toc504387356)

[MAPITIO YA KAZI TANGULIZI NA MKABALA WA KINADHARIA 7](#_Toc504387357)

[2.1 Utangulizi 7](#_Toc504387358)

[2.2 Mapitio Kuhusu Majina na Aina Zake 7](#_Toc504387359)

[2.3 Kazi Tangulizi zinazohusu Majina ya Mahali 9](#_Toc504387360)

[2.4 Mkabala wa Kinadharia 12](#_Toc504387361)

[2.5 Hitimisho 13](#_Toc504387362)

[SURA YA TATU. 14](#_Toc504387363)

[MBINU ZA UTAFITI 14](#_Toc504387364)

[3.1 Utangulizi 14](#_Toc504387365)

[3.2 Eneo la Utafiti 14](#_Toc504387366)

[3.4 Kundi Lengwa 15](#_Toc504387367)

[3.5 Sampuli na Usampulishaji 16](#_Toc504387368)

[3.6 Vifaa vya Ukusanyaji wa Data 18](#_Toc504387369)

[3.7 Mbinu za Kukusanyia Data 18](#_Toc504387370)

[3.7.1 Mbinu ya Usaili 19](#_Toc504387371)

[3.7.2 Mbinu ya Hojaji 19](#_Toc504387372)

[3.8 Uchambuzi wa Data 20](#_Toc504387373)

[3.9 Maadili ya Utafiti 20](#_Toc504387374)

[3.10 Hitimisho 21](#_Toc504387375)

[SURA YA NNE 22](#_Toc504387376)

[UWASILISHAJI NA UCHAMBUZI WA DATA 22](#_Toc504387377)

[4.1 Utangulizi 22](#_Toc504387378)

[4.2 Asili ya Majina ya Mahali Kisiwani Pemba 22](#_Toc504387379)

[4.2.1 Asili ya Jina la Kijiji cha Chasasa 23](#_Toc504387380)

[4.2.2 Asili ya Jina la Kijiji cha Wete 24](#_Toc504387381)

[4.2.3 Asili ya Jina la Kijiji cha Mtemani 24](#_Toc504387382)

[4.2.4 Asili ya Jina la Kijiji cha Wawi 24](#_Toc504387383)

[4.2.5 Asili ya Jina la Kijiji cha Chanjamjawiri 25](#_Toc504387384)

[4.2.6 Asili ya Jina la Kijiji cha BandaTaka 25](#_Toc504387385)

[4.2.7 Asili ya Jina la Kijiji cha Meli Mbili 26](#_Toc504387386)

[4.2.8 Asili ya Jina la Kijiji cha Minazini 26](#_Toc504387387)

[4.2.9 Asili ya Jina la Kijiji cha Mtoni 26](#_Toc504387388)

[4.2.10 Asili ya Jina la Kijiji cha Mjengo wa Banda 26](#_Toc504387389)

[4.2.11 Asili ya Jina la Kijiji cha Machomane 27](#_Toc504387390)

[4.2.12 Asili ya Jina la Kijiji cha Mharitani 27](#_Toc504387391)

[4.2.13 Asili ya Jina la Kijiji cha Mchanga Mdogo 27](#_Toc504387392)

[4.2.14 Asili ya Jina la Kijiji cha Kiuyu Minungwini 27](#_Toc504387393)

[4.2.15 Asili ya Jina la Kijiji cha Fimbo 28](#_Toc504387394)

[4.2.16 Asili ya Jina la Kijiji cha Simwambili 28](#_Toc504387395)

[4.2.17 Asili ya Jina la Kijiji cha Wesha 28](#_Toc504387396)

[4.2.18 Asili ya Jina la Kijiji cha Matuleni 29](#_Toc504387397)

[4.2.19 Asili ya Jina la Kijiji cha Mbuyu Mkavu 29](#_Toc504387398)

[4.2.20 Asili ya Jina la Kijiji cha Makumbi 29](#_Toc504387399)

[4.2.21 Asili ya Jina la Kijiji cha Amani Rodi 30](#_Toc504387400)

[4.2.22 Asili ya Jina la Kijiji cha Matuwa 30](#_Toc504387401)

[4.2.23 Asili ya Jina la Kijiji cha Mvumoni 30](#_Toc504387402)

[4.2.24 Asili ya Jina la Kijiji cha Melitano 30](#_Toc504387403)

[4.2.25 Asili ya Jina la Kijiji cha Uzuri wa Kuku 30](#_Toc504387404)

[4.2.26 Asili ya Jina la Kijiji cha Mkungupigi 31](#_Toc504387405)

[4.2.27 Asili ya Jina la Kijiji cha Udusini 31](#_Toc504387406)

[4.2.28 Asili ya Jina la Kijiji cha Juma Mtwana 31](#_Toc504387407)

[4.2.29 Asili ya Jina la Kijiji cha Muhinani 31](#_Toc504387408)

[4.2.30 Asili ya Jina la Kijiji cha Muembe Mzungu 32](#_Toc504387409)

[4.2.31 Asili ya Jina la Kijiji cha Changuo 32](#_Toc504387410)

[4.2.32 Asili ya Jina la Kijiji cha Ziwani 32](#_Toc504387411)

[4.2.33 Asili ya Jina la Kijiji cha Mbuzini 33](#_Toc504387412)

[4.2.34 Asili ya Jina la Kijiji cha Pujini 33](#_Toc504387413)

[4.2.35 Asili ya Jina la Kijiji cha Mkoroshoni 33](#_Toc504387414)

[4.2.36 Asili ya Jina la Kijiji cha Miembeni 34](#_Toc504387415)

[4.2.37 Asili ya Jina la Kijiji cha Mzambarautakao 34](#_Toc504387416)

[4.2.38 Asili ya Jina la Kijiji cha Kisiwani 34](#_Toc504387417)

[4.2.39 Asili ya Jina la Kijiji cha Ole 34](#_Toc504387418)

[4.2.40 Asili ya Jina la Kijiji cha Mjenzini 34](#_Toc504387419)

[4.2.41 Asili ya Jina la Kijiji cha Mabaoni 35](#_Toc504387420)

[4.2.42 Asili ya Jina la Kijiji cha Msingini 35](#_Toc504387421)

[4.2.43 Asili ya Jina la Kijiji cha Kisuunzi 35](#_Toc504387422)

[4.2.44 Asili ya Jina la Kijiji cha Kiumbe Mzito 36](#_Toc504387423)

[4.2.45 Asili ya Jina la Kijiji cha Korea/Uwanja Mpya 36](#_Toc504387424)

[4.2.46 Asili ya Jina la Kijiji cha Jeshini 36](#_Toc504387425)

[4.2.47 Asili ya Jina la Kijiji cha Limani 36](#_Toc504387426)

[4.2.48 Asili ya Jina la Kijiji cha Mavapacha 37](#_Toc504387427)

[4.2.49 Asili ya Jina la Kijiji cha Fletini 37](#_Toc504387428)

[4.2.50 Asili ya Jina la Kijiji cha Mavani Mperani 37](#_Toc504387429)

[4.2.51 Asili ya Jina la Kijiji cha Mikarafuu Giza 37](#_Toc504387430)

[4.2.52 Asili ya Jina la Kijiji cha Kwapweza 38](#_Toc504387431)

[4.2.53 Asili ya Jina la Kijiji cha Pondeani 38](#_Toc504387432)

[4.2.54 Asili ya Jina la Kijiji cha Kibokoni (Vitongoji) 38](#_Toc504387433)

[4.2.55 Asili ya Jina la Kijiji cha Gombani 39](#_Toc504387434)

[4.2.56 Asili ya Jina la Kijiji cha Tundauwa 39](#_Toc504387435)

[4.2.57 Asili ya Jina la Kijiji cha Tuwa Tugawe 39](#_Toc504387436)

[4.2.58 Asili ya Jina la Kijiji cha Chake Chake 39](#_Toc504387437)

[4.2.59 Asili ya Jina la Kijiji cha Mapungwi 40](#_Toc504387438)

[4.2.60 Asili ya Jina la Kijiji cha Matumbilini 40](#_Toc504387439)

[4.2.61 Asili ya Jina la Kijiji cha Vitongoji 40](#_Toc504387440)

[4.2.62 Asili ya Jina la Kijiji cha Kojani 40](#_Toc504387441)

[4.3 Kubainisha Miundo ya Mjina ya Mahali Kisiwani Pemba 41](#_Toc504387442)

[4.3.1 Njiazilizotumika Kuunda Majina Kisiwani Pemba 41](#_Toc504387443)

[4.3.2 Majina ya Mahali Kisiwani Pemba yaliyoundwa kwa Kufananisha Umbo, Sura, Sauti au Mlio 41](#_Toc504387444)

[4.3.3 Majina ya Mahali Kisiwani Pemba yaliyoundwa kwa Njia ya Ufupishaji 42](#_Toc504387445)

[4.3.4 Majina ya mahali Kisiwani Pemba yaliyoundwa kwa Njia ya Kutohoa 43](#_Toc504387446)

[4.3.5 Majina ya mahali kisiwani Pemba Yaliyoundwa kwa Njia ya Unyambulishaji 44](#_Toc504387447)

[4.3.6 Majina ya Mhali Kisiwani Pemba yaliyoundwa kwa Njia ya Unyambuaji na Uambishaji 47](#_Toc504387448)

[4.3.7 Majina ya mahali kisiwani Pemba yaliyoundwa kwa njia ya uambatanishaji. 47](#_Toc504387449)

[4.3.8 Majina ya mahali kisiwani Pemba yaliyoundwa kwa njia ya Uradidi 48](#_Toc504387450)

[4.4 Kubainisha Dhima Zinazobeba Majina ya Mahali katika Jamii Kisiwani Pemba 48](#_Toc504387451)

[4.4.1 Majina ya Mahali Kisiwani Pemba Yanayobeba Dhima ya Ukarimu na Kusaidiana 49](#_Toc504387452)

[4.4.2 Majina ya Mahali Kisiwani Pemba Yanayabeba Dhima ya itikadi 49](#_Toc504387453)

[4.4.3 Majina ya Mahali Kisiwani Pemba yanayobeba Dhima ya Burudani na Mapambo 50](#_Toc504387454)

[4.4.4 Majina ya Mahali Kisiwani Pemba Yanayobeba Dhima ya Mahusiano ya Kimapenzi 50](#_Toc504387455)

[4.4.5 Majina ya Mahali Kisiwani Pemba yanayobeba Dhima za Shughulu Zinazofanywa na Wapemba 51](#_Toc504387456)

[4.4.6 Majina ya Mahali Kisiwani Pemba Yanayobeba Dhima ya Matabaka 52](#_Toc504387457)

[4.4.7 Majina ya Mahali Kisiwani Pembayanayobeba Dhima ya Maendeleo katika Jamii ya Wapemba 52](#_Toc504387458)

[4.5 Mjadala wa Matokeo ya Utafiti 52](#_Toc504387459)

[4.6 Hitimisho 53](#_Toc504387460)

[SURA YA TANO 54](#_Toc504387461)

[MUHUTASARI, HITIMISHO NA MAPENDEKEZO 54](#_Toc504387462)

[5.1 Utangulizi 54](#_Toc504387463)

[5.2 Muhatasari wa Matokeo ya Utafiti 54](#_Toc504387464)

[5.3 Hitimisho la Utafiti 56](#_Toc504387465)

[5.4 Utoshelevu wa Nadharia Iliyotumika 56](#_Toc504387466)

[5.5 Mapendekezo Kuhusu ya Tafiti Zijazo 57](#_Toc504387467)

[MAREJELEO 58](#_Toc504387468)

[VIAMBATANISHO 61](#_Toc504387469)

[Kiambatanisho Na. 1: Mwongozo wa Maswali Ya Hojaji kwa Wazee wa Vijiji vya Kisiwani Pemba Vilivyoteuliwa katika Utafiti huu. 61](#_Toc504387470)

[Kiambatanisho Na. 2: Maswali ya Usaili kwa Watafitiwa. 63](#_Toc504387471)

# SURA YA KWANZA

# UTANGULIZI WA JUMLA

## 1.1 Utangulizi

Katika sura hii vipengele mbali mbali vinavyotoa taarifa za utafiti vimejadiliwa.Vipengele hivyo ni pamoja na eneo la utafiti kijiografia, usuli wa mada, tatizo la utafiti,malengo ya utafiti,maswali ya utafiti na umuhimu wa utafiti.

## 1.2 Eneo la Utafiti Kijiografia

Utafiti huu ulihusu asili ya majina ya mahali na dhima zake katika jamii Kisiwani Pemba.Utafiti huu ulifanyika kisiwani Pemba. Pemba ni kisiwa ambacho kiko katika Baharí ya Hindi,50 kusini mwa Ikweta. Mashariki mwa mji wa Tanga, umbali wa kilomita zipatazo 40 kaskazini mwa kisiwa cha Unguja. Kisiwa hiki kina kilomita za mraba 984. Kwa mujibu wa sensa ya 2002 Pemba ilihesabiwa kuwa na wakazi 362,166 ambao hujulikana kama Wapemba.

Lugha mama ya Wapemba ni Kiswahili chenye hadhi ya lahaja. Lahaja hiyo huitwa kwa jina lahaja ya Kipemba. Shughuli kuu za Wapemba zinazowapatia mahitaji yao ni kilimo,ufugaji na uvuvi. Shughuli nyengine ni biashara ndogo ndogo, ajira za serikalini na kupitia sekta binafsi pamoja na ujasiriamali. Kisiwa hiki kina Mikoa miwili, Mkoa wa Kaskazini na Mkoa wa Kusini. Mkoa wa Kaskazini una Wilaya mbili; Wete na Micheweni na Mkoa wa Kusini nao pia una Wilaya mbili; Wilaya ya Chake na Mkoani. Hata hivyo utafiti huu utafiti huu ulifanyika katika wilaya ya Chake na Wete.

## 1.3 Usuli wa Mada.

Majina ni miongoni mwa aina ya maneno yaliyojadiliwa na wataalamu mbali mbali ulimwenguni. Miongoni mwa wataalamu hao ni Mgullu (2010), Kihore na wenzake (2008), Saluhaya (2010), Massamba (2004 ), Matinde ( 2012), na Habwe na Karanja (2007). Wataalamu hawa wote kwa ujumla wameeleza kuwa majina (nomino) ni maneno ambayo hutaja majina ya watu, vitu, mahali, hali na hata matendo. Pia Ali na wenzake (1930) wamebainisha kwamba jina ni kila tamko analoitwa mwanadamu, mnyama, mmea, vitu vigumu au kitu kingine chochote. Kwa ujumla tunaweza kusema kuwa jina ni neno linalotaja vitu, viumbe,hisia au hali ili kubainisha na kuvitofautisha na kitu kingine.

Mutembei (2009) anajiuliza kwa nini watu hutoa majina ya vitu, mahali,watu au matukio? Je jina ni jina tu au lina maana ndani yake? Je ni utambulisho au kielelezo cha yaliyopita au ni utabiri kwa yatakayotokea? Mutembei (ameshatajwa) akajibu maswali hayo kwa kueleza kuwa, kwa vyovyote vile kuna msukumo unaowafanya watu watoe majina. Ama kwa hakika majina tunayopewa huwa ni utambulisho wa asili zetu, kwa kumtambulisha mtu na eneo analotoka, tabia na sifa zake na kumtofautisha mtu mmoja na mwengine. Hivyo majina ya mahali ni moja wapo ya maneno yanayotumiwa na wanajamii katika shughuli zao za maisha ya kila siku. Majina ni miongoni mwa vipengele muhimu sana kwa jamii kwani husaidia kutambulisha utamaduni wao, kueleza asili yao, na maana zinazopatikana katika majina yao.

Hivyo basi mtafiti amechagua mada hii ili aweze kuchunguza majina ya mahali na dhima zake kwa jamii ya Wapemba kwa kuchunguza majina ya mahali yanayopatikana kisiwani Pemba na kueleza sababu za majina ya mahali ya miji na mitaa mbalimbali.

## 1.4 Tatizo la Utafiti

Suala la majina ya mahali limetafitiwa na wataalamu mbalimbali wakiwemo wa ndani na nje ya Tanzania. Miongoni mwao ni kama vile Cameroon (1961), Chum(1982),Mlacha(1995), Abuu bakar(1998) nawengineo. Tafiti nyingi zilizofanywa na baadhi ya wataalam hao zimebainisha kuwa kuna mambo mengi yanayochangia kuwepo kwa asili ya majina ya mahali. Miongoni mwa mambo hayo ni shughuli au harakati za kisiasa,kitamaduni,kiuchumi,kijamii na shughuli nyenginezo zinazofanywa na kiumbe mwanaadamu.

Mlacha (1995) alibainisha majina ya mitaa ya kaskazini Pemba na chanzo chake. Alitoa mfano wa mtaa wa Uvuani, akasema ya kwamba, Uvuani linalotokana na harakati za uvuvi. Akieleza chanzo cha jina hili alisema mvuvi aliulizwa, hapa wavuani, ndiyo likapatikana jina la Uvuani. Salim (haijachapishwa) alieleza majina ya mahali kama vile Ndagoni. Vile vile baadhi ya majina yametokana na maingiliano ya wageni na wenyeji wa India na Asia. Aliongeza kwa kusema kwamba majina mengi yameibuka katika kueleza historia na utamaduni wa Waswahili mfano Pemba, Malindi, Uziwa na Kiwayu. Mlacha (ameshatajwa) amebainisha kuwa majina ya mahali ya Waswahili yanaakisi kumbukumbu za yaliyopita kuhusiana na mambo ya kijamii na harakati za kisiasa. Katika kuchunguza mofolojia ya majina ya mahala katika lugha ya Kiswahili alibaini kuwa kuna viambishi awali katika baadhi ya majina.

Pamoja na wataalamu wengi kuchunguza majina ya mahali na asili zake katika jamii mbali mbali, lakini kwa kiwango anachoelewa mtafiti bado tafiti zinazoelezea kwa undani asili ya majina ya mahali kisiwani Pemba na kuyahusisha na dhima zinazobebwa na jamii hazijafanywa kiasi cha kutosha. Kwa mfano, Mlacha (kashatajwa ) ametumia fasihi simulizi kuchunguza asili ya majina ya maeneo na kwamba kazi yake imeegemezwa kwenye fasihi zaidi kuliko isimu.

Pia wataalamu wengine wameelezea kuhusu utamaduni wa Wapemba bila ya kuhusisha na vigezo vya kiisimu isipokuwa Zubeir (2015) ambaye naye ameangalia baadhi ya etimolojia ya majina ya mahali ya mkoa wa kaskazini Pemba. Kwa hivyo mtafiti ameshawishika kufanyia utafiti eneo hili ili kugundua asili za majina ya kisiwani Pemba na jinsi yanavyobeba dhima katika jamii.

## 1.5 Malengo ya Utafiti

Malengo ya utafiti yamegawika katika lengo la jumla na malengo mahasusi.

## 1.5.1 Lengo la Jumla

Kuchunguza asili ya majina ya mahali na dhima zake katika jamii kisiwani Pemba.

## 1.5.2 Malengo Mahsusi

i) Kueleza asili ya majina ya mahali kisiwani Pemba.

ii) Kubainisha miundo ya majina ya mahali kisiwani Pemba.

iii) Kujadili dhima za majina ya mahali kisiwani Pemba.

## 1.5.3 Maswali ya Utafiti

1. Ni ipi asili ya majina ya mahali kisiwani Pemba?
2. Ni miundo ipi ya maneno iliyotumika kuunda majina ya mahali kisiwani Pemba?
3. Kuna dhima gani zinazopatikana kutokana na majina ya mahali ya kisiwani Pemba?

## 1.6 Umuhimu wa Utafiti

Utafiti huu utakapokamilika,unatarajiwa kusaidia katika nyanja nyingi za kitaaluma. Kwanza,utasaidia kukuza lugha kutokana na kuongeza maana tofauti zinazofungamana na majina ya mahali ambapo watumiaji walikuwa hawayajui. Pili,utasaidia kukuza hadhi ya Wapemba na kuifanya asili ya majina yao ya mahali itambulike na jamii tofauti. Tatu, utaisaidia serikali katika kuweka kumbukumbu na kuenzi majina ya asili. Pia, utafiti huu utasaidia katika taaluma ya isimu kama marejeleo kwa wanaisimu na watafiti watakaofuatia.

## 1.7 Vikwazo vya Utafiti na Utatuzi Wake

Kulikuwa na vikwazo kadha ambavyo vilijitokeza katika utafiti huu. Baadhi ya vikwao hivyo ni:

Tatizo la upatikanaji wa watafitiwa; Wakati wa kukusanya data watafitiwa wengi walikuwa katika shughuli zao za kujikimu kimaisha, hivyo mtafiti alilazimika kutafuta muda mwingine ambao aliweza kuwapata bila kuwasumbua. Tatizo la muda; Kazi ya utafiti ni ngumu na ni yenye kuendelea na wala haina kiwango maalumu cha muda. Kutokana na mahitaji ya kitaaluma hapana budi ikamilike kwa muda uliopangwa. Jambo hili lilikuwa kikwazo kwani ufinyu wa muda uliathiri ukusanyaji wa data na kuwapata watafitiwa. Hivyo mipango ilifanyika ya kuwatumia masheha kuwatafuta walengwa na kutupangia muda ambao uliwezesha kufanikisha zoezi la utafiti. Tatizo la mbinu; Mbinu ya mahojiano ilitumika lakini ilikuwa na changamoto. Wahojiwa wengi walikuwa wanaingiza hisia zao za kisiasa walipotakiwa waeleze asili ya majina ya mahali kisiwani Pemba. Mtafiti aliidhibiti hali hii kwa kuwarudisha katika mada iliyokusudiwa. Pia watafitiwa walikua wagumu kutoa taarifa zao kwa kuchelea kurikodiwa. Mtafiti aliwapa maelekezo na kuwaondoa wasi wasi na kuwahakikishia usalama wao ikiwa ni moja miongoni mwa maadili ya utafiti. Pia mtafiti alipata vikwazo katika kukusanya data ambapo baadhi ya wahojiwa walikuwa wanakosa mwelekeo. Watafitiwa hao hawakuwa na kumbukumbu sahihi, kutokana na kutojua umuhimu wa historia. Mtafiti alitumia watoto wao kuwakumbusha kwa kuwauliza maswali ya nyongeza ili kuvuta kumbukumbu ya wazee hao.

## 1.8 Hitimisho

Katika sura hii vipenge mbali mbali vinavyohusu sura hii vimefafanuliwa. Sura hii imeanza kwa kutoa utangulizi wa sura,mahali pa utafiti kijiografia,usuli wa mada,tatizo la utafiti,malengo ya utafiti, masuali ya utafiti,umuhimu wa utafiti, eneo la utafiti na vikwazo vya utafiti na utatuzi wake.

# SURA YA PILI

# MAPITIO YA KAZI TANGULIZI NA MKABALA WA KINADHARIA

## 2.1 Utangulizi

Sura hii inabainisha maandishi mbalimbali yaliyoandikwa kuhusu mada hii. Mtafiti anabainisha maandishi ya wataalamu na watafiti mbalimbali yenye kukaribiana na mada hii. Pia sura hii inaeleza nadharia iliyoongoza utafiti huu.

Pons (1992) amefafanua kwa kusema kwamba utalii wa kazi tangulizi unahusisha kupitia nyaraka, usomaji wa machapisho yaliyoandikwa ambayo mtafiti anategemea kupata taarifa anazotafuta kuhusiana na mada na malengo ya utafiti wake. Kazi hizo zitamsaidia mtafiti kuona tafiti zilizofwanywa na watafiti waliotangulia na matokeo yao, hivyo zitamsaidia kuziba mapengo walioyaacha wenzake. Pia zitamsaida kuelewa nadharia na dhana zinazohusiana na mada ya utafiti wake.

## 2.2 Mapitio Kuhusu Majina na Aina Zake

Dhana ya majina ni pana na imeandikwa na wataalamu wengi wa fani ya isimu. Utafiti huu utajihusisha na uchunguzi wa asili ya majina hivyo majina ndio kipengele muhimu kitakachoangaliwa katika utafiti huu. Miongoni mwa wataalamu waliongalia eneo hili ni pamoja na hawa wafuatao :-

Habwe na Karanja (2007) wameainisha aina saba (7) za majina ambazo ni i) nomino za pekee ii) nomino dhahania iii) nomino za jamii iv )nomino za kitenzi jina v) nomino za mguso vi) nomino zinazohesabika.

Mgullu (2010) ameainisha aina sita za nomino ambazo ni i ) nomino za pekee ii) nomino za dhahania iii)nomino zinazohesabika na zisizohesabika iv) nomino za mguso v) nomino za kawaida na vi) nomino za jamii.

Matinde (2012) anasea kwamba nomino (jina) ni neno ambalo hutaja mtu, kitu, hali,mahali, dhana na tendo. Katika sehemu hii Matinde (keshatajwa) amebainisha aina sita (6) za nomino kulingana na maana zake na muundo wake ambazo ni i) nomino za pekee ii) nomino za kawaida iii)nomino za dhahania iv) nomino za makundi v) nomino za wingi (zisizohesabika) na vi) nomino za kitenzi jina.

Tukichunguza tutagundua kuwa wataalamu wote hawa pamoja na kutofautiana kuhusu aina za majina wamekubaliana kuwepo majina ya pekee ambayo mara nyingi huhusisha mahali na maumbile ya kijiografia. Matinde (ameshatajwa) ameeleza kuwa majina ya pekee ni nomino ambazo hutaja au kurejelea vitu mahsusi au maalumu. Kwa mfano majina ya nchi kama Kenya, Tanzania, Uholanzi na nyenginezo. Majina ya miezi kama vile Machi, Aprili, Mei na mengineyo ni mifano mizuri ya majina ya aina hii. Majina ya watu kama Ali, siku kama Jumamosi, bahari kama vile Pasific, mito kama vile Nile, Maziwa kama vile Nyasa na Milima kama vile Kilimanjaro ni mifano bora kabisa ya majina ya pekee. Majina ya vijiji ambayo ndio yanayohusu utafiti huu yamo katika kundi hili la majina. Mgullu (ameshatajwa) anasema kuwa Nomino za pekee ni nomino ambazo hutaja vitu vya pekee. Kitu cha pekee ni kitu mahsusi na ni cha pekee kwa sababu kipo chenyewe tu hapa duniani. Anaendelea kusema, kwamba nomino za pekee hutaja majina ya watu kama vile Juma, Omari,Tumaini na mengineyo. Miji kama vile Nairobi, Dodoma na miji mengineyo;Nchi kama Tanzania, Kenya , Zambia na nchi nyenginezo. Mito: Tana, Rufiji,na mito mingineyo. Milima:Elgon, Kilimanjaro, Maziwa: Viktoria, Tanganyika na maziwa mengine. Bahari kama vile bahari ya Hindi, Atlantiki nanyenginezo. Majina ya mahali kwa uainishaji uliotajwa hapo juu ni sehemu ya majina ya pekee. Hii ndiyo aina ya majina anayoshughulikia mtafiti wa kazi hii kwani Mgullu ametaja majina kwa ujumla hakutaja asili,miundo ya majina na hata dhima zake. Maelezo haya yanayohusu majina na aina zake yanamsaada mkubwa kwa mtafiti, kwani atakapokutana na majina ya mahali ataweza kujua asili yake na kujua limetokana na kundi lipi miongoni mwa makundi ya majina.

## 2.3 Kazi Tangulizi zinazohusu Majina ya Mahali

Majina ya mahali yametafitiwa na watafiti wengi, baadhi yao na michango yao ni hawa wafuatao:

Cameroon (1961) anafafanua utoaji wa majina ya mahali katika jamii ya Waingereza. Amebainisha aina mbili za majina ya mahali. Aina ya kwanza ni yale yanayohusu sura ya nchi ya eneo hilo na yale ya makaazi. Mfano”Greenhill ” ameeleza kwamba jina hili linamaanisha eneo lenye kilima chenye rangi ya kijani. Utafiti wa Cameroon (keshatajwa ) utamsaidia mtafiti katika mada yake kwani ataweza kugundua majina ya mahali yaliyotafitiwa zamani katika jamii tofauti. Kazi ya Cameroon imetofautiana na kazi hii kwani mtafiti atajikita zaidi katika dhima zilizomo katika majina ya mahali kisiwani Pemba.

Chum (1982) ameweka bayana asili ya mitaa miongoni mwa mitaa inayopatikana mkoa wa kusini Unguja. Ametaja majina kama vile ’’Paje”, ambalo asili yake ni mnyama anayeitwa paa, pamoja na kilimo cha chooko. Ameeleza kwamba, miongoni mwa wageni waliofika Unguja walikuwa ni ndugu saba ambao walishauriana kuishi pembezoni mwa pwani ya Unguja. Waliamua kuishi maeneo hayo ili wapate kuendeleza kilimo chao cha chooko. Wakati wanajadiliana mmoja wao aliuliza tukiwa na kilimo hiki paa je? Aliuliza hivyo kwa sababu wanyama paa hupenda kula chooko. Kazi hii itamsaidia mtafiti kugundua tafiti zilizofanywa zinazohusu asili ya vijiji na sio katika kueleza miundo na dhima zilizositiriwa katika majina ya mahali kisiwani Pemba kama malengo ya utafiti huu yalivyobainishwa.

Mlacha na Hurkoivein (1995) ameeleza baadhi ya asili ya majina ya mitaa inayopatikana kisiwani Pemba. Kwa mfano wawili hawa walichunguza asili ya jina la mahali hapo palipoitwa Uvuuani. Waligundua kuwa ’Uvuani’ asili yake ni kuwa walihamia wageni ambao walikuwa wanafanya shughuli za uvuvi. Jina hilo lilipatikana kwa sababu walikuja watu na kuwauliza Uvuwani, yaani unavua nini? Hapo ndipo kijiji hicho kikaitwa Uvuani.’’Micheweni ’’ asili yake walikuwepo watu walioishi mbali na eneo hilo ambao walipaita michawini likitokana na uchawini likimaanisha kuuwa, baadae paliitwa Micheweni. Kazi hii itamsaidia mtafiti kupata ushahidi wa asili ya majina hayo yaliyopo kisiwani Pemba na kuweza kuziba pengo la miundo ya majina na dhima zilizomo katika majina ya mahali kisiwani Pemba.

Muzale (1998) anaeleza kuwa ingawa utoaji wa majina ni tukio la asili kwa jamii zote lakini kuna utofauti wa ubainishaji wa majina hayo. Maana za majina hayo nazo hutofautiana toka jamii moja na nyingine. Hivyo matukio yanayohusika kutoa majina ya mahali toka jamii moja na nyingine hayawezi kufanana. Kila jamii ina utaratibu wake. Kazi hii itamuongoza mtafiti kugundua kuwa upo utofauti wa kazi yake na zillizotangulia. Hii ni kwa sababu watangulizi wake wamechunguza vigezo vya utoaji wa majina na maana za majina lakini kazi hii inahusisha miundo na dhima zilizomo katika majina ya mahali ya jamii.

Scotsman (2003) anaeleza historia ya maana ya majina ya mahali katika jiji la Dar es salaam. Alitumia majina ya vituo vya daladala na majina ya mitaa/kata. Alieleza majina ya vituo vya mabasi yanayotokana na majengo kama shule, makanisa, hospitali, watu maarufu,shughuli zinazofanywa na watu wa eneo hilo na uelekeo kituo kilipo. Mfano kituo kiitwacho, “njia panda kwa Kawawa” kipo njia panda inayoelekea kwa Kawawa. Pia ameelezea majina ya mitaa inayotokana na majina ya mimea iliyopo katika sehemu hiyo pamoja na lugha za asili. Mfano ametoa mfano wa “Mwananyamala” (mwananyamaza) yaani “mtoto usillie” ni neno la kizaramo lililoletwa na wanawake walioishi awali katika eneo hilo kutumia usemi huu wakati wakibembeleza watoto wakiwa katika shughuli za shambani. Mengine hutokana na maeneo ambayo yanashabihiana. Mfano Mawezi ya Dar es salaam ni eneo la mteremko kama ule wa”Mawezi” ya Kilimanjaro.

Abubakar (1998) amefafanua kuwa mtaa wa Mtoni umepewa jina hilo kutokana na jengo kongwe la Sultani wa Zanzíbar lililokuwepo pembezoni mwa mto mdogo uliotokea upande wa ndani wa kisiwa cha Unguja uliopitisha maji yake masafa mafupi baada ya kulipita jumba hilo kuelekea pwani. Pia alieleza jina la Chuini, limeibuka kutokana na kuwepo jumba kubwa lenye bustani kubwa ambapo walikuwa wakifugwa wanyama kama simba, chui na wengineo.

Ingram (2007) ameeleza asili ya neno Zanzíbar ni ‘zinjiba’ linalotokana na lugha ya Kifursi lenye maana ya ardhi nzuri ya watu weusi. Unguja lina asili ya Kiswahili linalotokana na ‘Ungu-jaa’ lenye maana ya kisiwa chenye watu wengi, ibada nyingi na vyakula tele. Pemba linatokana na neno la Kiswahili ‘Kupemba ‘lenye maana ya kupembua ama kuongoza kwa uangalifu kutokana na kuwa kisiwa hiki kimezungukwa na mkondo mkubwa wa baharí. Kazi hii itamsaidia mtafiti kugundua baadhi ya asili ya majina hayo.

BAKIZA (2011) wametaja majina ya mitaa inayopatikana mjini Unguja. Sehemu alizowahi kuishi mwanasanaa Jadiiya mashuhuri Bwana Msa. Wametaja jina la Baraste Kipande, ambapo palikuwa ni mtaa wakukutanisha tamaduni za majumba ya mawe na Ng’ambu. Pia wametaja shughuli alizokuwa akizifanya wakati huo. Kundemba palikuwa maarufu kwa pombe za kienyeji na ngoma ya mbwa kachoka (beni). Maelezo ya wataalamu hawa ingawa wametaja baadhi ya majina ya mitaa ya Unguja na shughuli za kiutamaduni mfano ngoma na ujenzi lakini hawakuzingatia miundo wala dhima zilizomo katika majina hayo. Mtafiti wa kazi hii kwa upande wake ameona ipo haja ya kushughulikia kipengele hicho.

Pamoja na tafiti hizi zinazohusu asili ya majina kufanyika hakuna utafiti uliowahi kufanyika kuhusu majina ya mahali na dhima zake kisiwani Pemba. Hili ndilo pengo ambalo mtafiti wa utafiti huu anakusudia kuliziba.

## 2.4 Mkabala wa Kinadharia

Sengo (2009) amebainisha kuwa nadharia ni wazo kuu, mwongozo wa mtu au watu, wa pahala fulani, wakati fulani na kwa sababu fulani. Kombo na Tromp (2006) wameeleza kuwa kiunzi cha nadharia ni mkusanyiko wa mawazo yatumikayo kueleza jambo fulani. Ni mawazo yatokanayo na mantiki yenye kuafikiana na utambulisho wa kidata. Katika utafiti huu mtafiti alitumia *Nadharia Jumuishi* ili kufikia malengo ya utafiti wake.

*Nadharia Jumuishi ni Nadharia* ya Giles (1972) ambayo inasisitiza utambulisho wa jamii. Nadharia hii inahusisha vibainishi vingi vya kijamii ambavyo humtambulisha mzungumzaji. Msingi wa nadharia hii unazingatia msingi wa jamiilugha inayosema kuwa jamiilugha inaundwa na wale watu wanaojiona na kujitambua wenyewe kuwa wao wanatokana na jamiilugha moja ambayo iko tofauti na jamiilugha nyengine (Msanjila na wenzake, 2009:49). Kutokana na Giles, asili ya mtu ndiyo inayotoa utambulisho wa mtu. Nadharia hii inasisitiza kwamba haitoshi tu kutambua na kuthamini vibainishi hivyo jumuishi bali kuna haja ya wanajamii lugha wenyewe kuendelea kudumisha vitendo vibainishi hivyo vya msingi ili utambulisho wao uweze kudumu. Inawezekana kwa jamii ya Wapemba kuendelea kutumia majina ya mahali ya asili ni ishara ya kuthamini tamaduni zao na lugha yao pamoja na umoja wao wa kiudugu. Hivyo nadharia hii ilitumika katika utafiti huu kwa sababu imehusisha vibainishi jumuishi kadhaa ambavyo vimetumika kwa pamoja kubainisha majina ya mahali katika jamii kisiwani Pemba na ni kwa kiasi gani majina wanayotumika kisiwani Pemba huibua dhima tofauti katika jamii ya Wapemba.

Nadharia hii inahusisha vibainishi vingi vya kijamii ambavyo humtambulisha mzungumzaji. Msingi wa nadharia hii unazingatia fasili ya jamiilugha inayosema kuwa jamiilugha inaundwa na wale watu wanaojiona na kujitambua wenyewe kuwa wao wanatokana na jamii lugha moja ambayo iko tofauti na jamii lugha nyengine (Msanjila na wenzake, 2011). Kutokana na Giles,asili ya mtu ndiyo inayotoa utambulisho wa mtu. Nadharia hii ilimuongoza mtafiti kubaini asili ya majina ya mahali,njia zilizoundiwa na dhima zake katika jamii kisiwani Pemba.

## 2.5 Hitimisho

Katika sura hii vipengele mbali mbali vimejadiliwa. Vipengele hivyo ni pamoja na kazi tangulizi ambazo zinahusiana na mada, pia imejadili mkabala wa kinadharia amabapo nadharia iliyotumika katika kutafsiri data ilifafanunuliwa.

# SURA YA TATU.

# MBINU ZA UTAFITI

## 3.1 Utangulizi

Sura hii inahusu utaratibu, mbinu, vifaa na njia zitakazotumika katika kuteua kundi lengwa, sampuli na usampulishaji. Opie (2010) amefafanua kuwa mbinu za utafiti ni dhana au hatua za kitaalamu za kupata taarifa kwa kuzingatia njia ambazo zitapelekea kupata data za uhakika kuhusiana na utafiti unaofanyika. Hivyo mbinu za utafiti ni ujuzi, maarifa na ufundi anaotumia mtafiti ili kumsaidia katika ukusanyaji wa data. Utafiti huu ulitumia mbinu mchanganyiko ili kurahisisha ukusanyaji wa data.

## 3.2 Eneo la Utafiti

Utafiti huu ulifanyika maeneo ya kisiwani Pemba na ulihusisha majina ya miji mbali mbali ya wilaya ya Chake na wilaya ya Wete. Mtafiti aliamua kufanya utafiti huu katika wilaya hizo kwa sababu ni eneo ambalo lina miji mingi ambayo asili yake haijulikani. Baadhi yake historia yake imeanza kupotea. Wilaya ya Chake ina jumla ya majimbo 5 na shehia 31 ambazo ni Chanjaani, Madungu,Chonga,Chachani,Kibirinzi,Kichuwani,Ole,Mchangamrima,Ng’ambwa,Uwandani,Vitongoji,Ziwani,Kwale,Mbuzini,Ndagoni,Wesha,Michungwani,Kibokoni,Mvumoni,Mgogoni,Gombani,Wara,Mkoroshoni,Wawi,Matale,Pujini,Mfikiwa,Kilindi na Mgelema. Wilaya ya Wete ina jumla ya mjimbo 5 na shehia thelathini na sita (36). Shehia hizo ni Kisiwani, Junguni, Shengejuu,Chwale,Jadida,Pandani,Mzambarautakao,KiuyuMinungwini,Kinyikani,Mgogoni,Selemu, Limbani, Bopwe, Kizimbani, Fundo, Ukunjwi, Kojani, Maziwani, MjiniOle, Kinyikani, Pembeni, Piki, MtambweKusini, Mpambani,Finya,Kipangani, Kangagani,Mjananza,Mlindo,Ole,Mchangamdogo,Kambini,Kiungoni,MtambweKaskazini, Utaani, Gando na Kiuyu Kigongoni.

Majina ya maeneo 62 yanayopatikana katika baadhi ya shehia tajwa hapo juu ndiyo yaliyohusishwa katika ukusanyaji wa data za uwandani. Upendeleo katika uteuzi wa maeneo ulihusu maeneo yote yenye kuhusiana na historia pamoja na tamaduni za wanajamii. Kwa upande wa wilaya ya Wete, Mtafiti alitembelea zaidi maeneo ya Mtambwe, Kiuyu, Mchangamdogo,Kangagani, na Wete. Kwenye wilaya ya Chake chake mtafiti alitembelea zaidi maeneo ya Ziwani, Gombani,Matale,Vitongoji,Wawi na Chake kwa upande wa wilaya ya Chake. Sababu ya kuchagua maeneo hayo ni kutokana na wepesi wa mtafiti wa kuyafikia maeneo hayo katika masuala ya usafiri.

## 3.4 Kundi Lengwa

Babbie (1999) anafafanua kuwa,sampuli ni kundi dogo la watafitiwa linalochaguliwa katika populesheni kuu ambalo ndio hutoa data za kuwakilisha kundi zima. Nao Cooper (1989), Vans (1990) wamefasili kundi lengwa kama ni wanachama wote , mtu mmoja, kikundi au elementi ambazo mtafiti amekusudia kuzihusisha katika utafiti wake. Hivyo kundí lengwa ni kundi dogo linalochaguliwa ndani ya kundi kubwa kuwakilisha kundi lote katika utafiti. Hivyo basi katika utafiti huu kundi lengwa ni wanajamii wanaoishi maeneo tofauti ya miji ya Wete na Chake kisiwani Pemba. Kundi hili hujulikana kwa jina la Wapemba. Pamoja na hayo wapemba ni jina la jumla linalotaja watu au wanajamii wenye asili ya uzawa au /na wanaoishi kisiwani Pemba.

## 3.5 Sampuli na Usampulishaji

Mtafiti aliteuwa sampuli kulingana na sifa za kuwa na uwezo wa kutoa data sahihi kulingana na malengo ya utafiti huu na pia kutoa jawabu zinazofaa kwa mujibu wa maswali ya utafiti huu. Babbie(1990),Kothari(2009),wanafafanua kuwa,sampuli ni kundi dogo la watafitiwa linalochanganuliwa katika populasheni kuu ambalo ndio hutoa data za kuwakilisha kundi zima. Sigh(2007),anasema kuwa,usampulishaji ni mchakato wa kuchagua kundi dogo kutoka katika kundi kubwa la watafitiwa ili kufanya makisio ya kundi lengwa. Kwa kuwa si rahisi kuwatafiti watu wote wanaoishi katika eneo la utafiti,mtafiti alilazimika kufanya uteuzi wa sampuli ambayo iliwawakilisha wengine. Katika kuteua sampuli ya maeneo na watafitiwa mtafiti alizingatia zaidi uwepo wa data zinazohitajika kulingana na mada na malengo ya utafiti huu maeneo yaliyoteuliwa ni wilaya mbili kwa kutumia mbinu bahatishi,kutokana na umuhimu wa taarifa za utafiti huu. Namna ya kuwapata watafitiwa katika utafiti huu, zilitumiwa mbinu au wazo la Kothari(2008), mbinu ya kukusudia na mbinu ya batuahati nasibu ili kupata taarifa zilizohitajika. Wazee kutoka maeneo mengine(kupitia msaada wa masheha),wanyakazi wa makumbusho ya Chake,masheha na walimu waliteuliwa kwa kutumia mbinu ya kukusudia.Watatiwa waliobakia walitateuliwa kupitia mbinu bahati nasibu,ambapo watafitiwa waliotoka kila shehia katika shehia aliwapata kwa kukua watu 12 na kuwapa namba 1 hadi 12 na kuchua namba 1 hadi 6,ambapo kila shehia alipata jumla ya watu 6 kwa shehia10 kwa watu 60 ambapo watafitiwa wote walipewa fursa sawa ya kutafitiwa. Walengwa wa utafiti huu ni 80,wazee 66,30 kutoka kila wilaya katika maeneo teule na 6 katika maeneo mengine. Masheha 10,5 kutoka kila wilaya.Wafanyakazi 2 wa makumbusho na walimu wanne(4) wanawake 2 na wanaume 2. Idadi hiyo ya watafitiwa inaoneshwa kwenye jedweli hapo chini kama ifuatavyo:-

**Jedwali Na 1:** **Makundi Ya Watafitiwa, Maeneo Watokayo Na Idadi Yao**

|  |  |  |  |  |  |
| --- | --- | --- | --- | --- | --- |
|  | Kundi la watafitiwa | Maeneo wanayotoka | | | Jumla |
| Wilaya ya Chake | Wilaya ya Wete | Kwengine |
| 01 | Wazee | 30 | 30 | 06 | 66 |
| Masheha | 05 | O5 | - | 10 |
| 02 | Wafanyakazi wa makumbusho | 02 | - | - | 02 |
| 03 | Walimu | 02 | 02 | - | 04 |
| Jumla | 39 | 37 | 06 | 80 |

(Chanzo mtafiti 2017)

Idadi ya watafitiwa inatofautiana kulingana na mahitaji ya utafiti. Utafiti wetu ulilenga zaidi kwa wazee wenye umri kuanzia miaka 55 au zaidi ambao ndio waliotoa data nyingi katika utafiti huu. Wazee hao ndio wanaofahamu kwa kiasi kikubwa asili za majina ya miji na dhima zilizomo katika jamii. Katika kuteua kundi hilo kigezo cha umri kilizingatiwa ila suala la jinsia halikuzingatiwa kutokana na kurahisisha upatikanaji wa taarifa. Katika uteuzi wa walimu mtafiti alitumia kigezo cha jinsia na utaalamu katika somo la Kiswahili na udhowefu wao wa kufundisha somo hilo katika shule za sekondari kisiwani Pemba. Hivyo idadi iliyotajwa ya wazee 66 na masheha 10,wafanyakazi wa makumbusho 2 na walimu 4 ilitosha kukidhi mahitaji ya utafiti huu.

## 3.6 Vifaa vya Ukusanyaji wa Data

Vifaa vya utafiti ni vyombo anavyovitumia mtafiti katika kukusanya data katika utafiti wake (Kothari 2009). Mtafiti alitumia vifaa vifuatavyo.

Mtafiti alitumia daftari na kalamu ili kuandika baadhi ya mambo muhimu kutoka kwa

wasailiwa, kunukuu madondoo muhimu katika vitabu na tasnifu .

## 3.7 Mbinu za Kukusanyia Data

Utafiti huu ulitumia mbinu ya dodoso na mahojiano katika ukusanyaji wa data. Uchanganuzi wa data ulikuwa ni wa kimaelezo. Data zilichambuliwa kulingana na madhumuni na makundi yanayolingana.Takwimu zilitumika katika kuweka idadi ya watafitiwa katika kufafanua maelezo yao. Utafiti wa kimaelezo kwa mujibu wa Cohen na wenzake (2000) ni kupangilia hoja na kutoa sababu za kitu kama zilivyoelezwa na walengwa wa utafiti.

Kothari (2009), anafafanua kuwa,mbinu za kukusanya data ni zoezi la awali katika utafiti ambalo humuwezesha mtafiti kupata taarifa alizozikusudia ili kumfikisha kwenye malengo yake ya utafiti. Best na Kham (1993), wamehimiza umuhimu wa kutumia mbinu zaidi ya moja katika kukusanya data. Wanasema kuwa,kila mbinu ya kukusanya data ina ubora na changamoto zake. Njia moja wapo ya kupunguza changamoto na kuboresha utafiti huu ni kutumia mbinu zaidi ya moja katika utafiti. Hivyo katika utafiti huu mtafiti atatumia mbinu ya udodosaji (dodoso) na usailli. Mbinu hizi zilitumika sambamba na upitiaji wa nyaraka na kumbukumbu muhimu mbali mbali ili mtafiti aweze kupata taarifa za kutosha.

## 3.7.1 Mbinu ya Usaili

Usailli ni njia inayohusisha kujieleza kwa mdomo katika kuuliza na kujibu maswali. Mbinu hii humuwezesha mtafiti kusaili watu binafsi au kikundi maalumu,maswali madogo madogo yanayohusu suala lake la utafiti (Simiyu, 2011). Usaili huu uliendeshwa katika hali ya nusu fungu, kwa baadhi ya maswali kutayarishwa kabla ya usaili na maswali mengine kutolewa na mtafiti papo kwa papo.Jumla ya watu 20 (masheha 10, wazee 6,(wa maeneo mbali mbali) na walimu 4 ) walisailiwa kulingana na malengo na maswali ya utafiti. Mbinu hii ilimsaidia mtafiti kupata taarifa za ziada zilizotolewa na watafiti baada ya kuwauliza maswali ya aina kwa aina. Mbinu hii inachangamoto nyingi,miongoni mwa changamoto hizo ni kuhitaji muda mwingi na kuhitaji usafiri. Mtafiti atateua sehemu ambazo zitafikika kwa urahisi na kuweka maswalli na kiasi ili kuokoa muda na kupata taarifa zinazohitjika.

## 3.7.2 Mbinu ya Hojaji

Hojaji/dodoso ni mbinu ya ukusanyaji wa data ambayo mtafiti huandaa orodha ya maswali yanayoeleza namna ya kujibu maswali na kutolewa kwa mtafiti ili wayajibu (Enon, 1998) .

Kwa mujibu wa Goods na Hatt (1959), hojaji ni seti ya maswali yanayoandikwa au kauli zinazohusiana na suala linalotaftiwa ambalo mtafiti hutoa kwa wasailiwa kwa minajili ya kuibua habari,majibu,maoni, mitazamo na mikabala mahasusi kuhusu mada ya utafiti. Nae Kothari (1990), anasema kwamba, hojaji ni mbinu ya kukusanyia data ambayo mtafiti huandika maswali na kisha kuyapeleka kwa watoa taarifa ili wayajibu na baadae kumrudishia mtafiti yakiwa tayari yamejibiwa.

Mtafiti alitumia hojaji kama njia ya kukusanyia data kwa kuandaa maswali yaliyohitaji majibu mafupi na maswali yaliyohitaji majibu marefu. Maswali hayo yalitarajiwa kujibiwa na watafitiwa ili kupata taarifa zilizohitajika katika utafiti huu.Jumla ya wazee 60 wenye umri wa miaka 55 na zaidi kutoka maeneo ya utafiti walidodoswa kulingana na mlengo ya utafiti. Mbinu hii ilimsaidia mtafiti kwani ilisaidia katika ulinganishaji wa taarifa zilizopatikana kwa watafitiwa ili zifanyiwe tathmini na kukamilisha ukweli wa utafiti. Licha ya msaada huo mbinu hii ina changamoto zake kama vile kutorejeshwa na kutojibiwa kwa baadhi ya hojaji (Buliba na wenzake 2004). Mtafiti alizikabili changamoto hizo kwa kuwaelimisha watafitiwa umuhimu wa ushiriki wao katika utafiti huu ili aweze kujibiwa na kurejeshewa hojaji ili taarifa zinazohitajika katika utafiti huu ziweze kukamilika.

## 3.8 Uchambuzi wa Data

Data zilichambuliwa kwa njia ya maelezo. *Nadharia jumuishi* ilitumika ili kupima maswali ya utafiti huu. Data hizo zilitafsiriwa ili kutoa tafsiri sahihi ya kilichowakilishwa kutegemeana na malengo ya utafiti. Data pia zilifafanuliwa kulingana na malengo ya utafiti.

## 3.9 Maadili ya Utafiti

Adam na Kamuzora (2008), wamefafanua maadili ya utafiti kuwa ni hali ya kuwa na siri , yaani mtafiti kutotoa siri za mtafitiwa wa utafiti wake. Pia anaweka wazi haki ya mtafitiwa kuhakikishiwa usalama wake,haki ya kujua madhumuni ya utafiti,haki ya kupata matokeo ya utafiti,haki ya kujibu maswali atayopenda kujibu na haki ya kukataa kushiriki kwenye utafiti. Mtafiti alizitambua haki zote hizi na kuzifanyia kazi,kwani utafiti huu ulizingatia misingi yote ya utafiti ikiwa ni pamoja na kupata ridhaa ya watafitiwa licha ya kuwa na taarifa za utafiti huu hazikuleta madhara.

## 3.10 Hitimisho

Sura hii ilielezea kwa kiasi mbinu zilizotumika katika utafiti huu,mpango wa utafiti,eneo la utafiti,sampuli na usampulilshaji,mbinu za kukusanya data na maadili ya utafiti.

# SURA YA NNE

# UWASILISHAJI NA UCHAMBUZI WA DATA

## 4.1 Utangulizi

Sura hii inatoa taarifa mbalimbali zilizokusanywa wakati wa utafiti kutoka maeneo yaliyoteuliwa. Pia inafafanua jinsi taarifa hizo zilivyowasilishwa na kuchambuliwa. Sura hii kwa ujumla inahusisha taarifa kuhusu uchambuzi wa data na mjadala wa matokeo ya utafiti. Mtafiti aliongozwa na nadharia jumuishi ya Giles katika kuchanganua data mbalimbali alizozikusanya.

Mtafiti alikusanya taarifa za kutosha katika uwanda wa utafiti. Data za watafitiwa zilichanganuliwa na kujadiliwa kwa kufuata mbinu ya maelezo. Shehia zilizofanyiwa utafiti ni shehia 5 kwa kila wilaya, Wete na Chake. Taarifa hizo zililenga kuchunguza asili ya majina ya mahali kisiwani Pemba ambapo jumla ya vijiji 62 vilitafitiwa na kuelezewa asili yake. Pia taarifa zililenga kubainisha miundo ya majina ya mahali ya kisiwani Pemba na kubainisha dhima za majina ya mahali kisiwani hapo ambapo baadhi ya vijiji hivyo vimebainishwa miundo yake na dhima zilizomo ndani yake.

## 4.2 Asili ya Majina ya Mahali Kisiwani Pemba

Mtafiti alikusanya taarifa zinazohusu majina ya mahali kutoka katika maeneo yaliyoteuliwa. Mbinu zilizotumika katika kukusanya taarifa ni usaili na hojaji. Mbinu hizo zilimuwezesha mtafiti kuweza kupata data zinazoonesha uhalisia unaoonesha kuwepo majina ya mahali yanayoakisi mambo ya kihistoria katika baadhi ya maeneo ya kisiwa cha Pemba.

Utafiti unaonesha kuwa kila mtaa au kijiji kimepewa jina linaloelezea historia ya sehemu hiyo. Ni wazi kwamba,kila jambo lina mwanzo wake na asili ya kuwepo kwake. Kwa hivyo majina ya mahali yana asili yake kama wataalamu mbalimbali walivyolielezea na kulifafanua jambo hilo. Kwa mfano Chum(1992) alieleza asili ya kijiji cha ”Paje”miongoni mwa vijiji vinavyopatikana Mkoa wa kusini Unguja. Katika maelezo yake aliibuka na maoni yasemayo kuwa,asili ya kijiji hiki kuitwa ”Paje” ni mnyama paa na kilimo cha choroko. Amefafanua kuwa,miongoni mwa wageni waliofika mwanzo Unguja walikuwa ni ndugu saba ambao walishauriana kuishi pembezoni mwa pwani ya Unguja ili wapate kuendeleza kilimo chao cha choroko. Wakati wanajadiliana mmoja wao aliuliza tukiwa na kilimo hiki paa je? Kwasababu paa wanapenda kula choroko. Kutokana na mantiki hii kijiji hiki kikaitwa Paje.

Maelezo hayo yanaonesha ukweli kwamba wataalamu walitafiti majina ya sehemu. Kila mtaalamu alikuwa na vigezo alivyovitumia na kuweza kugundua asili ya vijiji na historia zake. Watafitiwa wa kazi hii huko uwandani,walitoa maelezo yanayohusiana na asili ya vijijji mbalimbali. Watafitiwa walitoa maelezo yaliyomsaidia mtafiti kuweza kufikia malengo yake ya utafiti aliyoyadhamiria.

Kwa mujibu wa watafiwa waliotafitiwa katika utafiti huu ambao ni wazee 76 wakiwemo masheha walieleza asili ya vijiji 62 vya wilaya 2 (Chake Chake na Wete) za Pemba kama ifuatavyo:

### 4.2.1 Asili ya Jina la Kijiji cha Chasasa

Chasasa ni kijiji kimoja wapo katika vijiji maarufu vilivyomo ndani ya mji wa Wete. Kijiji hiki kilianzishwa kwa ajili ya kutanua mji wa Wete na kufanya makaazi mapya ya watu. Kwa vile majengo makongwe ya mji wa Wete yalitofautiana na majengo ya kijiji hiki kwa ubora na mpangilio,kijiji hicho kilijulikana kwa jina la kijiji cha kisasa. Baada ya hapo watu walitumia jina la mkato na kukiita Chasasa. Walikusudia kusema kwamba hicho ni kijiji chenye nyumba zinazokwenda na wakati kwa kipindi kilichokuwepo wakati huo.

### 4.2.2 Asili ya Jina la Kijiji cha Wete

Wete ni mji mkuu wa mkoa wa kaskazini Pemba. Pia ni miongoni mwa miji mikuu ya kisiwani Pemba. Mji huu ndio uliochukua jina la wilaya moja katika wilaya nne za Pemba. Jina la mji huu lilitokana na Wareno. Wete ni mji ambao unabandari ambapo wageni wengi walioingia Pemba walifikia hapo. Miongoni mwa wageni waliofika ni Wareno ambao walifika mahali hapo na kupaita Wite. Makusudio ni kuwataka watu wengine waitwe ili waje waangalie maendeleo yaliyopatikana kwa haraka katika mji huo. Baaye jina hili lilipata athari ya matashi na kuwa wete ambalo limebaki hadi sasa.

### 4.2.3 Asili ya Jina la Kijiji cha Mtemani

Asili ya kijiji hiki inatokana na utawala wa Ufalme. Mfalme mmoja wa jadi ambaye alikuwa anaishi Mtambwe aliamuru watu wake wateme (wafyeke) katika eneo lililokuwa na pori kwa ajili ya kilimo. Watu waliotoka Mtambwe kuja katika sehemu hii kwa shughhuli zao za kilimo walipaita Mtemani. Wakiwa na maana hiyo nisehemu iliyofyekewa (iliyotemwa) kwa ajili ya shughuli tofauti ikiwemo kilimo. Kwa kumuktadha huo, neo hilo liliitwa Mtemani kutokana na kutemwa kwa amri ya mfalme kwa ajili ya kilimo.

### 4.2.4 Asili ya Jina la Kijiji cha Wawi

Neno ”wawi” lilitokana na neno la kipemba awiya lenye maana ya tokea au kuja. Kuna watu ambao walikuwa wanaishi katika kijiji cha Shamiani. Baadae walikimbia kutoka Shamiani na kuingia eneo hilo kwa sababu kwao Shamiani kulikuwa na ugomvi. Hivyo baadhi ya wenyeji wa eneo hilo walisema *wawiya wageni wabaya*. Walikusudia wamekuja wageni wabaya ambao wanakotoka kuna ugomvi. Baadhi ya watafitiwa walisema asili ya kijiji hicho inatokana na kuwepo kwa wachawi wingi katika eneo hilo. Vyovyote iwavyo neno hilo lilitokana na kuwepo kwa watu ambao hawana tabia nzuri (uchawi na ungomvi) katika jamii..

### 4.2.5 Asili ya Jina la Kijiji cha Chanjamjawiri

Bwana Abdalla ambaye alihojiwa (2016) alisimulia asili ya kijiji cha Chanjamjawiri. Alisema jina hili linatokana na Mkamandume ambaye alikuwa mtawala wa jadi aliyekuwa akiishi Pujini. Mtawala huyo alikuwa na watoto wawili ambao ni Mjawiri na Ngwachani.Watoto hao walipojiweza walihama kwao na kuhamia vijiji jirani. Mjawiri alihamia katika chanjaa ambalo lilikuwa haliishi watu. Kwa sababu hii watu wakalinasibisha chanjaa hilo na jina la Mjawiri na jina Chanjamjawiri likapatikana. Ngwachani alihamia katika eneo jengine ambapo napo pia watu walipaita kwa jina la Ngwachani kwa vile alikuwa wa mwanzo kuhamia hapo. Hivyo Chanjamjawiri iliitwa kutokana na Mjawiri aliyehamia kwenye chanjaa na kuitwa chanjaa la mjawiri na hatimae kuwa Chanjamjawiri hadi sasa.

### 4.2.6 Asili ya Jina la Kijiji cha BandaTaka

Asilli ya kijiji hiki inatokana na kuwepo banda ambalo lilikiuwa limefanywa jaa. Jaa ni sehemu inayotupwa takataka. Hivyo basi kijiji hicho kilipewa jina kutokana na kuwepo kwa banda lililokuwa likitupwa taka.

### 4.2.7 Asili ya Jina la Kijiji cha Meli Mbili

Kijiji hiki kinatokana na umbali wake na mji wa Chake. Umbali wa kijiji hiki kutoka mji wa Chake ni maili mbili kuelekea Mkoani. Kwa hivyo kijiji hiki kilipewa jina kutokana na umbali wake kutoka mji wa Chake. Kijiji hicho kipo masafa ya maili mbili kutoka hapo.

### 4.2.8 Asili ya Jina la Kijiji cha Minazini

Asili ya kijiji hiki linatokana na uwepo wa kilevi kilichokuwa kikitengenezwa kutokana na viyale vya minazi. Pia baadhi ya watafitiwa wanasema asili ya kijiji hiki ni kutokana na uwepo wa minazi mingi katika kijiji hiki. Kwa vyovyoye iwavyo kijiji hiki jina lake lilinatokana na uwepo wa minazi mingi katika sehemu hiyo.

### 4.2.9 Asili ya Jina la Kijiji cha Mtoni

Mto ni msururu wa maji yanayotembea. Kijiji hiki kilibahatika kupitiwa na mto. Mto huo ullikuwa unatumiwa na wanakijiji kwa shughuli zao mbalimbali kama kufua,kuchota maji, kuosha vyombo na shughuli nyengine mbalimbali. Hivyo watu walipokuwa wanakwenda kuelekea kwenye mto ulipo walisema wanakwenda mtoni. Hatimae jina la kijiji hicho likabakia kuwa” Mtoni” kutokana na uwepo wa mto katika kijiji hicho.

### 4.2.10 Asili ya Jina la Kijiji cha Mjengo wa Banda

Kijiji hiki hakikuwa na nyumba za kudumu. Palijengwa majengo ya mapaa mawili mjengo ambao ulikuwa haujazoeleka katika jamii ya Kipemba. Wapemba nyumba zao za kudumu zilikuwa na mapaa manne,kutokana na kuanzishwa ujengaji mpya eneo hilo ambapo aghalabu huezekwa mapaa mawili, watu walipaita Mjengo wa Banda.

### 4.2.11 Asili ya Jina la Kijiji cha Machomane

Asili yake inatokana na mzungu aliyevaa miwanni na alikuwa anaiweka kichwani anapoonana na waswahili. Miwani katika kisiwa cha Pemba ilikuwa haijawa maarufu kwa kila mtu wakati huo. Hivyo Wapemba walipomuona Mzungu na miwani yake walisema:”He? yule babu ana macho manne”(mawili yake na mawili ya miwani). Kutokana na hali hiyo mahali hapo baadae pakawa panaitwa Macho mane. Jina hilo limedumu hadi hii leo.

### 4.2.12 Asili ya Jina la Kijiji cha Mharitani

Asili yake kulikuwa na miharita mingi ambayo watu walitumia tunda zake (harita) kwa kufulia. Harita kwa desturi zilitoa povu jingi sana mithili ya povu la sabuni. Kutokana na Miharita mingi iliyokuwepo watu walipaita pahala hapo kuwa ni Miharitani kutokana na jina la miti hiyo.

### 4.2.13 Asili ya Jina la Kijiji cha Mchanga Mdogo

Jina la kijiji hiki linatokana na watu ambao hapo zamani walikuwa na kawaida ya kusaidiana katika mambo tofauti ya kijamii. Mwanajamii fulani anapopata jambo fulani hutoa taarifa kwa wanajamii wenzake. Wanajamii hao walimchangia kwa kumfikishia mchango huo moja kwa moja au kupitia kwa mtu mwengine. Siku moja bibi mmoja alinadi kuwaambia wenziwe ”jamani mchango. Sote tunahitajika kutoa mchango, mkubwa-mdogo,tukutane muembeni kwa bintoto”. Pahala hapo ndio pakaitwa Mchanga mdogo hadi hii leo.

### 4.2.14 Asili ya Jina la Kijiji cha Kiuyu Minungwini

Jina la kijiji hiki linatokana na miti iliyokuwa inaitwa Minungwi iliyokuwepo katika eneo lililokuwa jirani na skuli(Minungwini msingi). Hivyo watu wakapaita Minungwini.

### 4.2.15 Asili ya Jina la Kijiji cha Fimbo

Jina la kijiji hiki linatoka na watu wa vijiji viwili vinavyopatikana Kiuyu cha Bikirembo. Vijiji hivyo ni Kigongoni na Maungweni. Watu wa vijiji hivyo walikuwa na kawaida ya kutaniana na kupigana fimbo katika eneo hilo la mipakani. Kutokana na muktadha huo mahali hapo pakaitwa Fimbo, likimaanisha sehemu ambayo watu hukutana na kutaniana na hatimae kupigana mafimbo.

### 4.2.16 Asili ya Jina la Kijiji cha Simwambili

Asili ya kijiji hiki ni watu waliokuwa wakifuga wanyama. Miongoni mwa wanyama waliokuwa wanafuga ni ng’ombe. Siku moja mfugaji mmoja, ng’ombe wake alipotea kwa kuibiwa na watu waliomchinja. Mfugaji alipouliza kuhusu ng’ombe wake,mtu mmoja anaejua habari ile alisema:” simwambili” yaani simwambii. Hivyo kijiji hicho kikaitwa Simwambili. Kinachokusudiwa ni kwamba simwambii mwenyewe kama ng’ombe wake amechinjwa.

### 4.2.17 Asili ya Jina la Kijiji cha Wesha

Wesha ni kijiji kinachopatikana karibu na bahari. Zamani kulikuwa kuna watu waliokwenda kuvua samaki. Mmoja kati yao alikuwa ni mtoto. Takribani watu wote walipata samaki isipokuwa yule mtoto. Yule mtoto ndipo akakariri matamshi wesha ao,wesha ao. Kwa muktadha huo pakapatikana jina la kijiji cha Wesha. Pia watafitiwa wengine wamedai kuwa asili yake inatokana na mvuvi mmoja ambaye alivua samaki wengi sana. Wavuvi wenziwe wakasema twendeni haraka atawesha (atawamaliza). Baada ya hapo wale wavuvi wakapiga kelele wesha,wesha. Kwa muktadha huobasi,jina hili linatokana na harakati za kuvua samaki katika eneo hilo.

### 4.2.18 Asili ya Jina la Kijiji cha Matuleni

Jina la kijiji hiki linatokana na mtoto ambaye anataka kwenda chuoni ila chakula kikawa bado hakijapoa vizuri. Kwa kuwa saa za chuoni zilikuwa zinakaribia na mtoto akawa anaogopa kucherewa. Mtoto akamuhimiza mama yake kwamba wale chakula. Alimwambia kwa Kipemba ”maa tuleni”. Watafitiwa wengine walisema kulikuwa na watoto ambao walikosa chajio na wakawa wanamuuliza mama yao, maa tuleni? Yaani Wanakusudia mama tule nini? Hivyo basi jina hili limepata jina kutokana na harakati za watoto kutaka chakula kwa mama yao.

### 4.2.19 Asili ya Jina la Kijiji cha Mbuyu Mkavu

Mti wa mbuyu huwa na kawaida ya kuzaa mabuyu. Katika eneo hili palikuwapo na mbuyu mkubwa uliokubuhu kwa upevu. Mbuyu huu ulikuwa hautoi majani wala mabuyu. Hivyo watu wakauita mbuyu mkavu. Jina hili lilikuja kutokana na tabia ya mbuyu huo kutokuwa na ishara ya uhai(hauna mabuyu wala majani).

### 4.2.20 Asili ya Jina la Kijiji cha Makumbi

Makumbi ni miongoni mwa vijiji vya Kangagani. Asili ya kijiji hiki inatokana na makumbi mengi yaliyofuliwa kwenye nazi na baadae kuachwa ovyo ovyo. Baada ya msimu wa mvua kufika makumbi yale yalichukuliwa na maji na mengine yalikuwa yanateleza. Hivyo mzee mmoja katika pitapita zake aliulizwa anatoka wapi? akasema anakotoka hakwendeki kwa makumbi. Kwa sababu hiyo watu wakalipaita eneo hilo kwa jina la Makumbi kutokana na mzee mmoja aliyeshindwa kutembea katika sehemu hiyo kutokana na kero ya makumbi.

### 4.2.21 Asili ya Jina la Kijiji cha Amani Rodi

Asili ya mahali hapo ni kutengenezwa njia (barabara) inayotoka Kipangani hadi Kangagani. Njia hiyo katika harakati za mwanzoni za matengenezo yake ilibahatika kufunguliwa na aliyekuwa Raisi wa Zanzibar mheshimiwa Amani Abeid Karume. Kutokana na hali hiyo njia hiyo ikapewa jina njia ya Amani Karume. Hadi sasa njia hii inajulikana kwa jina la Amani rodi.

### 4.2.22 Asili ya Jina la Kijiji cha Matuwa

Asili ya kijiji hiki ni kuwepo na vituwa (vichaka) vingi sehemu hiyo.

### 4.2.23 Asili ya Jina la Kijiji cha Mvumoni

Asili ya kijiji hiki ni kuwepo na mvumo mkubwa unaokaliwa na majini. Pia watafitiwa wengine walisema asili ya kijiji hicho inatokana na kuwepo mivumo mingi. Kwa ufupi mtaa huo umepewa jina hilo kutokana na mti wa mvumo.

### 4.2.24 Asili ya Jina la Kijiji cha Melitano

Asili ya kijiji hiki ni umbali wa masafa kutoka eneo ambalo kijijji hiki kipo hadi mji wa Chakechake. Masafa yake ni maili tano. Kijiji hiki kipo katika makutano kati ya barabara mpya na Kongwe kuelekea mjini Wete.

### 4.2.25 Asili ya Jina la Kijiji cha Uzuri wa Kuku

Ni kijiji kinachopatikana mwanzoni mwa barabara kongwe kutoka meli tano. Asili ya kijijji hiki inatokana na kuku ambaye ni kitoeleo kikubwa hasa kwa wageni. Wenyeji katika jamii ya Wapemba hutumia kitoweo cha kuku siku za siku kuu. Siku moja mzee mmoja aliyekuwa akiishi eneo hili alisema:” uzuri wa kuku ni bakulini na si machumini”. Mzee huyu alikusudia kusema kwamba,kuku anakuwa mzuri akishapikwa na sio katika kutafuta chakula chake. Kwa sababu hiyo ndio maana watu wakaliita eneo hili Uzuri wa kuku.

### 4.2.26 Asili ya Jina la Kijiji cha Mkungupigi

Asili ya kijiji hiki ni kwamba watu wa kijiji hiki walipenda kupigana fimbo na jirani zao. Tendo hilo mara nyingi lilibahatika kutokea katika mti unaoitwa mkungu. Kutokana na muktadha huu watu waliliita eneo hili kuwa ni Mkungupigi likimaanisha mkungu fimbo kutokana na kupigana fimbo eneo hilo.

### 4.2.27 Asili ya Jina la Kijiji cha Udusini

Asili ya kijiji hiki ni kuwa watu wake walikuwa wakarimu sana.Walikuwa hawaruhusu mtu apite hapo bila kula chakula. Kwa vile katika jamii ya Kipemba mtu anapopita pahala akala (bila kutoa taarifa) huambiwa amedusa. Kwa muktadha huo mahali hapo paliitwa Udusini kutokana na wageni waliopita na kula hapo.

### 4.2.28 Asili ya Jina la Kijiji cha Juma Mtwana

Asili ya kijiji hiki ni mtumwa wa waarabu aliekuwa na asili ya Kiafrika. Mahali hapa paliitwa pa Juma Mtwana, kwa kuwa mtumwa au mtwana huyu alikuwa akiishi hapa.

### 4.2.29 Asili ya Jina la Kijiji cha Muhinani

Kijiji hiki ni miongoni mwa vijiji vinavyopatikana Vitongoji. Asili yasili ya kijiji hiki inatokana miti ya mihina ambayo majani(hina) yake (makavu au mabichi mara nyingine)hutumiwa na wanawake wakijipambia mikononi na miguuni. Baadhi ya wanawake wakitumia hina kuzipamba nywele zao.

### 4.2.30 Asili ya Jina la Kijiji cha Muembe Mzungu

Asili yake inatokana na kuwepo miembe mingi iliyoweka kivuli na upepo maridhawa. Sehemu hiyo ilikuwa ni pahala ambapo wazungu wa mwanzo ambao wakisadikiwa walikuwa ni wareno walipenda sana kupumzika. Kwa muktadha huo mahali hapo pakaitwa Miembemzungu. Walichokuwa wakimaanisha ni kwamba miembe iliyokuwepo hapo iliyopendwa kukaliwa na wazungu kupunga upepo.

### 4.2.31 Asili ya Jina la Kijiji cha Changuo

Jina la kijiji hiki linatokana na watu wake kuwa na tabia ya kujistiri kwa nguo ndefu. Walikuwa wakivaa mabaibui zamani. Ilipotokea mwanamke hana baibui basi ilikuwa ni lazima ajikatizie kanga kiunoni na nyengine ajitande kichwani. Kwa muktadha huu kijiji hiki kikapata jina kutokana na stara ya nguo walizokuwa wakitumia watu wa kijiji hicho.

### 4.2.32 Asili ya Jina la Kijiji cha Ziwani

Kijiji hiki kinatokana na kuwepo ziwa kubwa la maji baridi lililokuwa likijulikana kwa jina la ziwa la Mjatangu. Lakini jamii inayoishi hapo ilipaita ziwani ikimaanisha sehemu ziwa lilipo.

Kijiji hiki kimebahatika kuwa na vijiji vingi ambavyo asili yake inatokana na kuletwa na wageni. Miongoni mwao ni kama vile Basara,asili yake ni wageni kutoka uarabuni ambao walikotoka kuliitwa Basra.

Barawa asili yake imetokana na wageni waliotoka Tanga sehemu inayoitwa Barawa nao wakaamua kupaita sehemu hiyo Barawa. Vijiji vyengine niTehrani asili yake imefananishwa na Irani,Kirwa asili yake inatokana na Kilwa ya Tanzania bara.

### 4.2.33 Asili ya Jina la Kijiji cha Mbuzini

Asili ya kijiji hiki ni mgeni mmoja aliyetoka nje ya visiwa vya Zanzibar. Mgeni huyo aliwasikia wenyeji wakisema mbuzi. Mgeni akauliza ”Mbuzi nni?’’akiwa na maana mbuzi ni kitu gani? Ndipo akajibiwa hicho ni kibao maalum cha kukunia nazi. Pia watafitiwa wengine walidai kuwa inatokana na kiwanda cha kutengenezea mbuzi za kukunia nazi. Pia watafitiwa wengine walieleza kwamba sehemu hii ilikuwa maarufu kutokana na ufugaji na ununuzi wa mbuzi. Kwa sababu hii watu wakapaita mbuzini yaani pahala penye mbuzi. Mtafiti anakubaliana na hoja kwamba asili ya mji huu inatokana na mbuzi ya kukunia nazi. Kwani mbuzi ya kukunia nazi inaweza kuwa kitu kigeni kwa jamii isiyo na utamaduni wa kukuna nazi.

### 4.2.34 Asili ya Jina la Kijiji cha Pujini

Asili ya kijiji hiki inatokana na jitu kubwa ambalo lilisadikiwa kuwa ni jini. Siku moja wanakijiji waliamua kupambana nalo. Katika pambano hilo jini lilishindwa na lilidondoka kutoka juu ya mti hadi chini. Katika kusherehekea wanakijiji walisema, linaanguka Pu ! jini.Hii ndio sababu ya eneo hili kuitwa Pujini.

### 4.2.35 Asili ya Jina la Kijiji cha Mkoroshoni

Kijiji hiki kipo baina ya Gombani na Macho manne. Mkorosho ni miongoni mwa miti inayostawi katika kisiwa cha Pemba. Miti hii huzaa tunda zinazoitwa korosho. Asili ya kijiji hiki inatokana na kuwepo idadi kubwa sana ya mikorosho katika eneo hili.

### 4.2.36 Asili ya Jina la Kijiji cha Miembeni

Kijiji hiki kinapatikana katika mji wa Chake Chake ukitokea hoteli ya kitalii ya serekali kwendea steni. Kijiji hiki kimeitwa miembeni kutokana asili yakuwepo miembe mingi katika eneo hili.

### 4.2.37 Asili ya Jina la Kijiji cha Mzambarautakao

Jina la kijiji hiki limetokana na kuwepo kwa miti ya mizambarau. Pia katika kijiji hiki kulikuwa na sifa ya kuwa na wanawake wengi. Hivyo watu walifika na kuchagua wake watakao(wanaowataka). Basi kijiji hicho kikapata jina kutokana na mti wa mzambarau na watu kuchagua wake wanaowapenda.

### 4.2.38 Asili ya Jina la Kijiji cha Kisiwani

Asili ya kijiji hiki kulikuwa na mzungu na mchumba wake akamwambia ’’ Kiss one’’ akikusudia kwamba ampige busu moja. Hivyo Waswahili wakaliita eneo hili kuwa ni Kisiwani.

### 4.2.39 Asili ya Jina la Kijiji cha Ole

Asili ya kijiji hiki ni kwamba kulikuwa na mtu na mke wake. Siku moja mke alifumaniwa na mwanamme anataka kumshika. Yule mume akasema ” Ole wako umshike ” Hivyo pakapatikana jina kutokana na kukatazwa mtu asimshike mke wa mtu.

### 4.2.40 Asili ya Jina la Kijiji cha Mjenzini

Hiki ni kijiji cha mwanzo katika kijiji cha Kangagani ukitokea Amani rodi. Kijiji hiki kimezungukwa na njia mbili kubwa ambazo ni njia inayoelekea mashindeni na njia iyelekeayo skuli ya Kangagani. Mwanzo jina la pahala hapa paliitwa Makwangwa lakini baada ya kuja mapinduzi ya Zanzibar 1964. Pahala hapa palijengwa nyumba za vijiji. Hivyo watu wakapaita majenzi mapya. Baada ya hapo jina hili lilibakia kuwa majenzi, hadi sasa. Hivyo kijiji hiki kilipewa jina la Majenzi ( Majenzini) kutokana na nyumba mpya za vijiji zilizojengwa na Hayati Abeid Amani Karume ambaye alikuwa Rais wa mwanzo wa Zanzibar.

### 4.2.41 Asili ya Jina la Kijiji cha Mabaoni

Jina la kijiji hiki linatokana na kuwepo kwa miti mingi ambayo ilitumiwana watu wa kijji hiki hasa maseremala kwa kupasua mbao. Mbao hizozilitumika kwa shughuli mbali mbali kama vile kutengenezea vitu vya samani kama meza, vitanda. Nyengine ziliuzwa na nyengine zilijengewa. Hivyo jina la Mabaoni lilitokana na uwepo wa miti mingi ya kupasua mbao katika kijiji hiki.

### 4.2.42 Asili ya Jina la Kijiji cha Msingini

Asili ya kijiji hiki ni kuwepo kwa misingi (Mitaro) mingi ya kupitishia maji machafu yanayotoka majumbani. Maji hayo yalikutanishwa katika misingi iliyochimbwa pande mbili kando kando ya barabara iliyopita katika kijiji hicho. Hivyo kijiji nacho kikajinyakulia jina la Msingini.

### 4.2.43 Asili ya Jina la Kijiji cha Kisuunzi

Jina la kijiji hiki linatokana na tabia waliokuwanayo wenyeji wa hapo. Wenyeji hao walikuwa na tabia ya kuchinja mbuzi na kugawana nyama. Siku moja walichinja mbuzi na kugawana nyama lakini walisahau kuondosha kisu pahala pale. Siku ya pili walipokuja walikikuta kisu kile kimezongewa na nzi wengi,akasema miongoni mwao ”si kisu nzi”. Kwa sababu hiyo wakaamua kukiita kijiji chaoKisunzi. Hivyo kuanzia hapo mji huo ulianza kuitwa kisunzi kutokana na kile kisu cha kuchinjia mbuzi kuingiwa na nzi.

### 4.2.44 Asili ya Jina la Kijiji cha Kiumbe Mzito

Asili ya kijiji hiki inatokana na mzee mmoja ambaye alimsaidia mtu. Hatimae yule mtu aliyesaidiwa aliamua kumfanyia unyama mzee huyo. Baadae mzee huyo kutokana na kukerwa na malipo ya mtu huyo, hisia zake zikamtuma aandike bango lililokuwa na ujumbe ” Kiumbe Mzito” . Hivyo na kijiji hicho kikaitwa Kiumbe mzito.

### 4.2.45 Asili ya Jina la Kijiji cha Korea/Uwanja Mpya

Kijiji hiki kipo Gombani ambapo panapatikana uwanja wa kufanyia shughuli nyingi za Kiserekali na vile vile shughuli za kijamii kama vile sherehe za harusi, mikutano na michezo inayofanywa na wenyeji wa kisiwa cha Pemba. Hivyo asili ya jina la kijiji hichi linatokana na kujengwa kwa uwanja wa mpira ambao ulijengwa na Wakorea na baadhi ya wenyeji wa Zanzibar.

### 4.2.46 Asili ya Jina la Kijiji cha Jeshini

Asili ya kijiji hiki inatokana na uwepo wa kambi ya Jeshi katika sehemu hiyo. Kambi hii ipo maeneo ya Vitongoji karibu na skuli ya Fidel Castro. Hivyo wenyeji wa hapo walipaita Jeshini wakimaanisha kuwepo kwa kambi hiyo.

### 4.2.47 Asili ya Jina la Kijiji cha Limani

Jina la kijiji hiki linatokana na kitendo cha watu kuhimizana juu ya harakati za kiuchumi.

Watu wa maeneo tofauti walikabiwa na janga kubwa sana la njaa. Hivyo katika harakati za kutafuta chakula walipofika maeneo haya wakaambiwa ”Limani ”. Yaani walitakiwa walime ili wapate chakula. Hivyo ndipo ikawa mwanzo wa mahali hapo kuitwa Limani.

### 4.2.48 Asili ya Jina la Kijiji cha Mavapacha

Asili ya sehemu hii ni kuwepo mava. Mava ni sehemu inayozikiwa watu (Makaburini). Sehemu hii ilikuwa namakaburi kwenye pande mbili za njia. Inasemekana kwamba makaburi hayo yalikuwa yakikutana wakati wa usiku na kuwa mava moja. Hivyo sehemu hii ikajibebea jina kutokana na kuwepo mava yaliogawika kutokana na njia na ndipo pakaitwa Mavapacha.

### 4.2.49 Asili ya Jina la Kijiji cha Fletini

Kijiji hiki kipo katika kijiji cha macho mane. Jina la kijiji hiki linatokana na kujengwa nyumba kubwa za ghorofa na Serekali ya Mapinduzi ya Zanzibar.

### 4.2.50 Asili ya Jina la Kijiji cha Mavani Mperani

Hili ni eneo ambalo lipo kwenye kijiji chaVikunguni. Eneo hili nalo pia ni mava ambayo asili yake ilikuwa na miti mingi. Miti hiyo ilikuwa inajuilikana kwa jina la mipera. Hivyo mahala hapo pakapata jina kulingana na kuwepo kwa makaburi na miti ya mipera. Kwa muktadha huu mpaka leo panajuilikana kama Mavani mperani.

### 4.2.51 Asili ya Jina la Kijiji cha Mikarafuu Giza

Kijiji hiki kilitokana na kuwepo kwa mikarafuu mingi sana katika eneo hilo. Katikati ya mikarafuu hiyo palikuwa pana njia iliyokuwa ikipitwa na watu kwa ajili ya kwenda kuchuma karafuu. Njia hiyo ilikuwa na kiza kutokana na kutandwa na mikarafuu pande zote. Kutokana na muktadha huu mahali hapo paliitwa Mikarafuu giza kutokana na giza lililopo mahala hapo. Giza hilo linalotokana na wingi wa mikarafuu iliyokuwepo.

### 4.2.52 Asili ya Jina la Kijiji cha Kwapweza

Asili ya kijiji hiki ni kuwepo kwa shetani mkubwa ambaye alikuwa na kawaida ya kujigeuza pweza. Pweza ni myama wa baharini mwenye mikono mingi. Pweza ana uwezo mkubwa wa kuogelea na kujigeuza kila aina ya rangi. Pweza hutumika kama kitoweo kwenye jamii ya Wapemba. Hivyo kijiji hiki kilipewa jina hili kutokana na kuwepo kwa shetani hilo lililokuwa na tabia ya kujigeuza pweza.

### 4.2.53 Asili ya Jina la Kijiji cha Pondeani

Katika jamii ya Wapemba kunakawaida ya kutwangwa vyakula vya jamii ya uwanga. Vyakula hivyo hutwangwa baada ya kuvichemsha. Vyakula hivyo hupondwapondwa. Mfano ya vyakula hivyo ni sheli sheli,muhogo au viazi. Baada ya kupondwa baadhi ya vyakula hivyo huchanganywa na vyakula vyengine jamii ya kunde kama kunde zenyewe au maharage.Siku moja kuna mzee mmoja alikwenda nyumbani kwake na kuagiza chakula. Alipoletewa chakula hicho aliona ni ponde, akauliza ni ponde yanii?Akikusudia ni ponde ya kitu gani? Hivyo kuanzia siku hiyo mahali hapo pakaitwa Pondeani.

### 4.2.54 Asili ya Jina la Kijiji cha Kibokoni (Vitongoji)

Kijiji hiki asili yake inatokana na Shetani mwenye umbile la mnyama Kiboko aliekuwa akionekana pahala hapo. Hivyo watu wakapaita pahala hapo kibokoni wakikusudia, hapo ni mahala maalum panaponekana jini huyo.

### 4.2.55 Asili ya Jina la Kijiji cha Gombani

Asili ya kijiji hiki kwa mujibu ya baadhi ya watafitiwa ni kuwepo kwa migomba mingi iliyokuwa ikipatikana hapo zamani. Watafitiwa wengine walisema asili ya kijiji hiki inatokana na watu wazamani kuwa natabia ya kugombana gombana sana. Siku mmoja palitokea ugomvi na mtu mmoja akasema nyie Gombani, wala msitake chanzo cha tatizo. Hivyo pakaanza kuitwa Gombani yani teteni.

### 4.2.56 Asili ya Jina la Kijiji cha Tundauwa

Asili ya kijiji hiki ni uchawi mwingi ambao ulihusisha utowaji wa watu. Mwanzoni jina hili lilikuwa twenda uwa, likimaanisha ( Tunaenda kuuwa). Baadae jina hili likakumbwa na athari za matamshi na kuwa Tundauwa. Hivyo jina hili linatokana na kitendo cha kuuwa watu kwa imani za kichawi.

### 4.2.57 Asili ya Jina la Kijiji cha Tuwa Tugawe

Jina la kijiji hiki linatokana na kuwepo njia panda ambayo inakutanisha watu wanaotoka kutoka pande mbili tofauti. Watu walipofika hapo iliwabidi watuwe mizigo yao ya ushirika na wagawane ili kila mtu apite njia yake. Hivyo kijiji hiki kikapata jina la Tuwatugawe.

### 4.2.58 Asili ya Jina la Kijiji cha Chake Chake

Asili ya kijiji hiki nikuwepo wa watu wa vijiji viwili ambavyo inasemekana ilikuwa ni Chachani na Kichungwani. Kutokana na umbali wa masafa ya vijiji hivyo, watu walikuwa wanasema kila mtu na kitu chake katika kijiji chao asiende kijiji chengine. Hivyo jina la Chake Chake lilipatikana kutokana na kutakiwa kila mtu ajitegemee katika masuala yake ya mahitaji ya kimaisha.

### 4.2.59 Asili ya Jina la Kijiji cha Mapungwi

Hiki ni kijiji cha mwanzo katika vijiji vya Kangagani. Kijiji hiki kimepata jina lake kutokana na kuwepo kwa ziwa kuubwa la maji baridi lijuilikanalo kwa jina la Mapungwi.

### 4.2.60 Asili ya Jina la Kijiji cha Matumbilini

Kijiji hiki ni miongoni mwa vijiji vinavyopatikana katika kijiji cha Ole. Asili ya kijiji hiki inatokana na umaarufu wa sehemu yenyewe. Umaarufu huo ulipatikana kutokana na kuwepo wanyama wengi sana wanaoitwa Tumbili.Hivyo jina hili lilitokana kuwepo matumbilini wengi katika eneo hili.

### 4.2.61 Asili ya Jina la Kijiji cha Vitongoji

Jina la kijiji hiki linatokana na wingi wa kitongoji. Hapo zamani palikuwepo na vijiji vingi sana katika eneo hili. Kwa sababu hiindipo watu wakaamua kupaita Vitongoji. Hivyo basi kijiji hiki kilipata jina kutokana na kuwepo vijiji vingi vilivyopatikana ktika eneo moja.

### 4.2.62 Asili ya Jina la Kijiji cha Kojani

Hiki ni kijiji kilichozungukwa na maji pande zote (Kisiwa). Hivyo ili ufike katika kijiji hiki lazima uvuuke. Asili ya jina la kijiji hiki ilitokana na neno ”kwaja ani”. Neno hili linamaanisha kuwa ni nani atakaekuja huku. Swali hili lilitokana na tabu pamoja na shida ya usafiri iliokuwepo eneo hili. Baadae jina hili lilikuja kupata mabadiliko kutokana na athari za matamshi na kuwa Kojani.

Hivyo basi kutokana na data za hapo juu tumeweza kubaini asili ya miji\vijiji tofauti vya Pemba kama taarifa zilivyowasilisha na mtafi kutoka kwa watafiwa wa utafiti huu.

## 4.3 Kubainisha Miundo ya Mjina ya Mahali Kisiwani Pemba

Majina haya yaliweza kuchambuliwa kutokana na data walizotoa watafitiwa nayalibainika kuwa majina ya mahali kisiwani Pemba yana miundo tofauti ,kama walivyoyaeleza walimu wilipoyafafanua majina hayo kwa muongozo wa taaluma yao katika somo la Kiswahili.

### 4.3.1 Njiazilizotumika Kuunda Majina Kisiwani Pemba

Majina ya mahali hotolewa kupitia njia mbali mbali. Miongoni mwa njia hizo kama vile unyambuaji,utohoaji,muuambatano wa maneno na njia nyenginezo. Ufafanuzi wa vipengele hivi umeainishwa hapo chini kama ifuatavyo **:-**

### 4.3.2 Majina ya Mahali Kisiwani Pemba yaliyoundwa kwa Kufananisha Umbo, Sura, Sauti au Mlio

Baadhi ya majina ya mahali yaliundwa kwa kufananisha umbo, sura,sauti au mlio (Masebo 2014:180). Mfano jina  **Kwapweza:**  linatokana na Jini aliyejifananisha na Pweza.

**Kibokoni:** Linatokana na kufananishwa shetani na mnyama Kiboko.

**Machomane: L**inatokana na kufananishwa mtu alievaa miwani na kuipandisha juu kichwani kuwa anaangalia kwa macho manne (Mawili yake na mawili ya miwani)**.**

**Mjengo wa banda:** linatokana na kufananishwa mijengo ya mapaa mawili na mapaa ya banda.

**Pujini:**  Lililotokana na kufananishwa mlio ulitoka wakati jini au jitu kubwa lilipoanguka chini lilipokuwa likishambuliwa.

### 4.3.3 Majina ya Mahali Kisiwani Pemba yaliyoundwa kwa Njia ya Ufupishaji

Ufupishaji ni mbinu ambayo hutokana na kitenzi ” Fupisha” chenye maana ya kukifanya kitu kuwa kifupi au kupunguza urefu (Matinde 2012). Kuna mbinu mbali mbali ambazo zimetumika katika kufupisha majina kisiwani Pemba ili kuunda majina menginevyo mapya. Mbinu hizo ni pamoja na

Ufupisho mkato: Mbinu hii huhusisha kuondowa baadhi ya vipashio au silabi na kuacha sehemu tu ya neno asilia. Katika kuunda jina Wawi na Ole mbinu hii imetumika. ( Jina la Ole lilikuwa, Ole wako umkamate. Kwa hivyo jina hili lilifupishwa na kuwa Ole). Pia jina la Wawi asili yake ilikuwa Wawia wageni wabaya na likafupishwa kuwa wawi kama ilivyoelezwa na baadhi ya watafiti. Pia kutokana na maelezo ya watafitiwa wengine mbinu ya Akronimu imetumika katika kuunda jina la Wawi.

**Akronimu:** Huu ni ufupishaji ambao huchukuwa maneno yanayotumika kwa pamoja kwa kuchukuwa herufi za mwanzo tu za maneno hayo. Jina la Wawi nalo limefupishwa ambapo asili yake ilikuwa ” Wachawi Wingi” na kuwa WAWI.

**Uhulutishaji:**  Ni ufupisho ambao vijisehemu vya maneno huwekwa pamoja kuunda neno jipya Rubanza Y (1996). Chanjamjawiri ni jina lililotumia mbinu ya Uhulutifishaji katika kundwa kwake. Asili ya jina hili ilikuwa ni chanjaa la Mjawiri na kuchukuliwa vijisehemu tu vya maneno na kuwa Chanjamjawiri.

Chasasani jina la mahali kisiwani Pemba lililoundwa kwa njia ya uhulutishaji. Asili yake ilikuwa ni kijiji cha kisasa. Baada ya kuchukuliwa vijisehemu vya maneno na kuwekwa pamoja na kuachwa baadhi ya vijineno, neno hilisasa limeitwa Chasasa baada ya kijiji cha kisasa.

**Matuleni** ni jina la pahali kisiwani Pemba lililoundwa kwa njia ya uhulutishaji. Asili ya jina hili linatokana na neno ”Mama tule nini?”. Baada ya kuundoshwa baadhi ya vijisehemu vya maneno na kuwekwa pamoja limekuwa Matuleni.

**Kisuunzi** pia ni jina la pahali kisiwani Pemba liliundwa kwa njia ya uhulutishaji. Asili ya jina hili inatokana na maneno ” Si kisu nzi ”. Baada ya kuondolewa baadhi ya vijineno na kuchukuliwa vijineno vyengine na kuwekwa pamoja limekuwa Kisuunzi.

### 4.3.4 Majina ya mahali Kisiwani Pemba yaliyoundwa kwa Njia ya Kutohoa

Kutohoa ni mbinu ambayo maneno kutoka lugha moja huchukuliwa na hatimae hufanyiwa marekebisho kwa kufuata kawaida na sheria za kifonolojia na kimofolojia ya lugha inayokusudiwa kabla ya kutumiwa (Matinde2012). Maneno yanayotoholewa hutamkwa na kuandikwa kwa utaratibu wa lugha inayokopa. Hata hivyo maaana ya neno lililotoholewa inabakia ile ile ya awali.

Katika kuunda majina ya mahali kisiwani Pemba mbinu ya utohowaji imetumika kama ifuatavyo :-

**Amani rodi** ni jina lililotoholewa kutoka katika lugha ya Kiengereza. Asili yake ilikuwa ni ” Amani Road ” na baada ya kutoholewa limekuwa Amanirodi.

**Wete** pia ni jina lililotoholewa kutoka katika lugha ya Kiengereza. Asili ya neno hili lilikuwa ni ” Wait” baada ya kutoholewa na kufuata taratibu za maandishi na matamshi ya lugha ya Kiswahili limekuwa Wete.

**Kisiwani** ni jinalililotoholewa katika lugha ya Kiengereza. Asili yake lilikuwa ” Kiss one” na baada ya kuingizwa katika lugha ya Kiswahili limekuwa Kisiwani.

**Tibirinzi** ni miongoni mwa majina ya mahali kisiwani Pemba lililoundwa kwa njia ya utohowaji. Jina hili limetoholewa kutoka katika lugha ya Kiengereza na asili yake lilikuwa ni ” Sea Breeze” ndipo lilipoingizwa katika lugha ya Kiswahili na kuwa Tibirinzi baada ya kupata athari za matamshi kutoka kwa Waswahili.

### 4.3.5 Majina ya mahali kisiwani Pemba Yaliyoundwa kwa Njia ya Unyambulishaji

(Mzizi wa neno huweza kupachikwa mofimu mbali mbali ili kupata maumbo tofauti ya mzizi huo. Kwa mfano Mzizi - som – unaweza kupata maumbo kama vile :

a-na-som-a, ki-som-o, u- som-aji, m-som-i na maneno mengineyo.

Unyambulishaji katika kiswahili umegawika katika makundi mawili nayo ambayo ni uambishaji na unyambuaji.

Uambishaji na unyambuaji huonyesha upatanisho wa kisarufi wa vipashio vingine vya sentensi ( Rubanza 1996 : 90). Katika kiswahili uambishaji hutokea kabla ya mzizi wa neno kama tulivyoona katika mfano hapo juu. Mofimu zote zilizo pachikwa kushoto mwa mzizi ( -som-) ni mofimu za Uambishaji.

Mofimu hizo hubeba dhima ya kuonesha upatanisho wa kisarufi katika neno husika. (Kipacha 2007: 57). Mofimu hizo huonyesha :-

ukanushi mfano. hawasomi , si- somi, hu- somi.

Njeo mfano. Ni-ta-soma, a-li-soma, tu-na-soma.

Idadi ( Umoja na wingi) mfano.

Umoja: u-na-soma , a-na-soma, ni-na-soma.

Wingi: mu-na-soma, wa-na-soma, tu-na-soma.

Nafsi mfano: a-na-soma, mu-na-soma, tu-na-soma.

Majina kama mojawapo ya maneno huundwa kwa uwambishaji. Majina yonayoundwa kwa uambishaji hufuata upatanisho wa kisarufi na huweza kubadilika kutoka katika kategoria tofauti za maneno kaama vile vitenzi mfano soma, msomi. Kivumishi mfano safi – msafi, n.k ( Kapinga 1983:31).

Unyambuaji ni upachikaji wa mofimu zinazofuata mofimu mzizi ( Rubanza 1996: 98). Katika unyambuaji mofimu hupachikwa baada ya mzizi wa neno. Mofimu zinazopachikwa baada ya mzizi wa neno huitwa mofimu fuatishi. Tuangalie mfano ufuatao:-

-som-a , sem-an-a, sem-esh-a, som-esh-a, som-w-a, som-o. Utazamapo mifano hiyo utagundua kuwa kuna makundi mawili ya maneno:-

Vitenzi: mfano , somea, na somwa na,Nomino mfano,somo.

Hivyo Unyambuaji wa maneno unaweza kubadili makundi ya maneno. Pia mofimu mzizi mmoja unaweza kujitokeza zaidi ya kategoria moja. Kama tulivyoona katika mzizi som- tumeweza kupata Nomino na Vitenzi.

Majina kwa vile ni moja wapo miongoni mwamaneno nayo pia hunyambuliwa. Kuna baaadhi ya majina ambayo katika kuundwa kwake hutumia njia moja kati ya mbili, laakini kuna majina hutumia zote mbili (Uambishaji na Unyambuaji) na hufuata miiko maalumu hasa katika Unyambuaji ( Rubanza 1996:100).

Majina ya mahali ya kisiwani Pemba yanayoudwa kwa kupachikwa mofimu fuatishi {-ni} katika shina kuwa kielezi ni:-

Ziwa + ni - Ziwani.

Muharita+ ni –Muharitani.

Muhina + ni – Muhinani.

Mbuzi + ni -Mbuzini.

Mto + ni - Mtoni.

Fleti+ ni – Fletini.

Mabao+ni - Mabaoni.

Kambi+ni -Kambini.

Minazi+ni – Minazini.

### 4.3.6 Majina ya Mhali Kisiwani Pemba yaliyoundwa kwa Njia ya Unyambuaji na Uambishaji

Udusini – u-dus-i-ni limeundwa kutoka kitenzi dusa.

Umangani- u-manga-ni –ni limeundwa kutoka nomino mmanga.

### 4.3.7 Majina ya mahali kisiwani Pemba yaliyoundwa kwa njia ya uambatanishaji.

Uambatanishaji ni mbinu ambayo huhusisha kuunganisha maneno mawili au zaidi na kuunda neno moja jipya ambalo maana yake huwa tofauti na maneno ambayo yametumika kuunda neno hilo(Matinde,2012).

Maneno yanayounda neno jipya huwa kategoria moja na wakati mwengine huwa katika kategoria tofauti. Tuangalie majina hayo kama ifuatavyo:-

1. **Nomino + nomino**

Miembe + mzungu miembemzungu

Tunda + uwa tundauwa.

Mwana + mashungi mwanamashungi.

Banda + taka bandataka.

1. **Nomino + kivumishi**

Macho + manne machomane

Mchanga + mdogo mchangamdogo

Mbuyu + mkavu mbuyumkavu.

1. **Kivumishi + kivumishi**

Uzuri + wa kuku uzuri wa kuku

Kwa Juma + mtwana Kwa Juma mtwana.

1. **Kitenzi + kitenzi**

Tuwa+Tugawe Tuwatugawe

### 4.3.8 Majina ya mahali kisiwani Pemba yaliyoundwa kwa njia ya Uradidi

**Uradidi** ni utaratibu unaotumika katika kuunda maneno ambayo sehemu ya neno lote hurudiwa kwa lengo la kuunda neno jipya au msisitizo fulani(Matinde R,S (2012). Uradidi unaweza kuwa nusu ambapo sehemu tu ya neno itarudiwa. Pia uradidi unaeza kuwa kamili iwapo neno lote limerudiwa. Mfano Chake Chake ni jina lililoundwa kwa njia ya uradidi kamili kutokana na kurudiwa neno lote zima ” Chake Chake ”.

Kutokana na data za hapo juu tumebaini kuwa majina ya mahali kisiwani Pemba kwa kiwango kikubwa yameundwa kwa njia ya muambatano na uambishaji ukilinganisha na njia nginezo.

## 4.4 Kubainisha Dhima Zinazobeba Majina ya Mahali katika Jamii Kisiwani Pemba

Majina ni miongoni mwa maneno yanayojenga lugha ambayo ni moja katika vipengele vya utamaduni. Utamaduni ni maisha ya watu au jamii katika mazingira maalumu ya asili inayojumuisha lugha mama,imani,mila,maadili,itikadi,desturi,sanaa,michezo na mazingira au mahali mahasusi **(BAKIZA,2008)**. Majina ya mahali na hata watu huweza kuakisi utamaduni wa jamii husika. Jamii hutofautiaana kitamaduni na hivyo hufanya kila jamii itambulike kutokana na shughuli wanazozifanya katika maisha yao. Shughuli hizo zinaweza kuibua dhima tofauti ndani ya jamii husika. Kuna majina mengi ya mahali kisiwani Pemba yaliyobeba dhima nyingi zinazowahusu Wapemba. Baadhi ya majina hayo yameainishwa na mtafiti kama ifuatavyo**:-**

### 4.4.1 Majina ya Mahali Kisiwani Pemba Yanayobeba Dhima ya Ukarimu na Kusaidiana

**Mchanga mdogo** ni jina lenye asili ya kuchangiana japo mchango mdogo ili mtu aweze kufanikisha shughuli yake. Hivyo majina haya na mengine yanayofanana nayo yanaonesha kwamba jamii ya Wapemba ina kawaida ya kuchangiana katika shughuli mbalimbali za kijamii kama vile harusi,misiba na shughuli nyenginezo.

**Udusini**,jina hili linatokana na tabia ya Wapemba kwenda kula kwa mtu bila ya taarifa. Jambo hili limedumu hadi leo, kwani hadi enzi hizi tulizonazo jamii ya Wapemba inasifika kwa sifa ya kuwakirimu wageni hata kama wamekuja bila ya taarifa.

### 4.4.2 Majina ya Mahali Kisiwani Pemba Yanayabeba Dhima ya itikadi

Kwa pweza,ni jina linalotokana na jini linalojifananiza na pweza. Pweza ni mnyama mwenye mikia minane ambaye huishi baharini. Hutumika kama kitoeleo katika jamii ya Wapemba.

Pujini ni jina linalotokana na mlio uliotokana na kishindo cha kuanguka kwa jini.

Kibokoni ni linatokana na jini anayejifananisha na kiboko.

Mwana mashungi linatokana na jini la kike lillilokuwa likivaa mashungi. Shungi ni vazi maarufu kisiwani Pemba. Vazi hili huvaliwa na kina mama katika shughuli tofauti kama vile safarini,kazini,harusini,mazikoni na hata wanapokuwa shambani au nyumbani.

### 4.4.3 Majina ya Mahali Kisiwani Pemba yanayobeba Dhima ya Burudani na Mapambo

**Fimbo** na **Mkungupigi** ni majina ya mitaa. Hii imetokana na watu kupigana mapigi (mafimbo)katika sehemu hiyo. Majina haya yanabeba dhima ya kudhihirisha dhima moja ya burudani walizonazo Wapemba. Wapemba wana ngoma yao ambayo huita kirumbizi. Ngoma hii inapochezwa huzungukwa duara na kila mtu huwa na fimbo mkononi na watu wawili huingia katika duara na kupigana kwa mafimbo. Hivyo mitaa hii inatambulisha moja katika burudani walizonazo Wapemba.

**Muhinani** ni kijiji kilichopata jina kutokana na kuwepo mihina ambayo kinamama wa Kipemba walichuma na kuitumia kama mapambo. Jina hili linabeba dhima ya kuonesha baadhi ya urembo na mapambo yanayotumiwa na jamii ya Kipemba.

### 4.4.4 Majina ya Mahali Kisiwani Pemba Yanayobeba Dhima ya Mahusiano ya Kimapenzi

**Jina la Kisiwani** linatokana na mtu kumtaka mchumba wake ampige busu moja kwa kumwambia ”Kiss one ” .

**Jina la Ole** linatokana na mtu aliemfumania mchumba wake na mtu mwingine na kumwambia ole wako umkamate. Hivyo jina hili limesitiri dhima ya tabia mbaya waliyonayo baadhi ya wanajamii ya kujiingiza katika mahusiano ya mapenzi yasiyohalali. Kwamujibu imani za kidini hata jamii nzima ya Watanzania wakiwemo wapemba wamekatazwa kufanya mahusiano ya kimapenzi nje ya sheria.

**Jina la Mzambarau takao** asili yake ni kujitokeza kwa hali ya watu kupata fursa za kuchagua wake wanaowapenda katika eneo hili. Hivy**o majin**a haya yanabeba dhima za kuonnesha mambo mbali mbali yanayohusu mahusiano ya kimapenzi. Kwa mfano wanaume kupewa fursa ya kuchaguwa wake wanaowapenda ( Mzambarau takao), tabia mbaya kwa wapenzi hasa ile ya kutokuwa waaminifu kwa kuchanganya mapenzi na watu wengi ( Ole ).

### 4.4.5 Majina ya Mahali Kisiwani Pemba yanayobeba Dhima za Shughulu Zinazofanywa na Wapemba

**Mabaoni**:Jina hili linatokana na kuwepo kwa miti mingi ya kupasua mbao. Dhima inayopatikana katika jina hili ni kwamba Wapemba pia hawapo nyuma katika shughuli za ufundi kama vile seremala ambao hutengeneza vitu vingi vya samani kama vitanda,makabati,meza viti na vifaa vyenginevyo. Mafundi wa kujenga na kuezeka n.k.

**Gombeume** nijina linatokana na kuwepo kwa ngombe hasa madume ambao walitumika kwa mchezo wa ng’ombe. Licha ya dhima ya burdani pia kuna dhima nyingine ambayo tunaweza kusema jamii ya Wapemba ni wafugaji wa wanyama tofauti kama vile ng’ombe, mbuzi n.k.Pia vijiji vyengine vinaonesha kwamba Wapemba wanautamaduni wakufuga ndege kama vile kuku na kanga (**Uzuri wa kuku na Kangagani**).

**Madenjanini** jina linalotokana na wenyeji wa hapo kutamani kuwepo na taa za kuongozea magari, walizoziita "Denja". Kwa hivyo dhima inayopatikana katika jina hili ni kuwa kisiwa cha Pemba kama sehemu nyingine haiko nyuma kwa harakati za usafiri wa nchi kavu.

### 4.4.6 Majina ya Mahali Kisiwani Pemba Yanayobeba Dhima ya Matabaka

Kwa Juma Mtwana ni jina linatokana na mtu aliyekuwa mtumwa kwa waarabu huko Vitongoji. Jina hili linabeba dhima yakuwa kisiwa cha Pemba ni miongoni mwa sehemu iliyokuwa na biashara ya utunwa enzi hizo.

**Umangani:** ni jina linatokana na kuwepo kwa watu wenye asili ya Kiarabu waioishi katika sehemu hiyo.Jina hili linabeba dhima ya kuwa kisiwa cha Pemba kilikaliwa nawageni wengi wakiwemo waarabu/wamanga ambao mara nyingi hawakupenda maingiliano na watu wenye asili nyengine .

### 4.4.7 Majina ya Mahali Kisiwani Pembayanayobeba Dhima ya Maendeleo katika Jamii ya Wapemba

**Chasasa, Wete, na Majenzini** ni majina ya mahali kisiwani Pemba yanayobeba dhima ya kuonyesha kuwa Wapemba wamepiga hatua katika suala zima la maendeleo ya makaazi. Katika kisiwa cha Pemba kuna nyumba ambazo zilijengwa kwa nyakati tofauti tofauti zinazokwenda na wakati kulingana na jamii ya Wapemba.

## 4.5 Mjadala wa Matokeo ya Utafiti

Matokeo ya utafiti huu yametuwezesha kufikia lengo la kiutafiti. Mada hii iliyohusu kuchunguza asili ya majina ya mahali na dhima zake katika jamii Kisiwani Pemba.Lengo hili lilifanikiwa kutokana na taarifa tulizozikusanya kupitia malengo mahsusi ya utafiti huu ambayo ni kuchunguza asili ya majina ya mahali ya kisiwani Pemba. Kubainisha miundo ya majina ya mahali kisiwani Pemba na kubainisha dhima za majina ya mahali katika jamii kisiwani Pemba.

Tulichogundua kutokana na taarifa za utafiti huu ni kuwa miundo na dhima za majina ya jamii yeyote imekitwa kwenye mfumo wa maisha ya jamii hiyo.

Majina ya mahali yanakuwa na taarifa nyingi zihusianazo na jamii inayotumia majina hayo.Al Zumor,A.(2009:16) anafafanua kuwa ”leksimu zilizomo katika majina ya watu ni ushahidi toshelevu juu ya tabia na mawazo ya jamii husika. Taarifa hizo zinaonesha waziwazi asili ya watu na ujuzi wao,itikadi,mitindo na hadhi zao kijamii.

Majina yanaakisi na kusisitiza utambulisho yanapotolewa na hata yanapopokea mabadiliko (Zawawi,1998).

Majina ya mahali hayatolewi kiholela. Huwa na miundo yenye dhima ya kueleza masuala mbali mbali katika jamii,matukio ya kihistoria,shughuli za kijamii,hali ya hewa na maingiliano ya ndani na ya jamii nyengine. Pia majina ya mahali huakisi majina ya viongozi na watu maarufu na mambo mengine yanayochochea ushawishi wa uibukaji wa majina katika maeneo tofauti.

Matokeo ya utafiti huu yamethibitisha kuwa kupitia majina ya maeneo yaliyoteuliwa katika kisiwa cha Pemba tunaweza kufahamu kwa kina asili za vijiji, miundo tofauti ya majina na dhima zilizofungamana na jamii ya Wapemba. Hivyo basi suala la utoaji majina linahitaji kuthaminiwa na kuenziwa ili kutunza amali hii muhimu ya jamii.

## 4.6 Hitimisho

Sura hii imewasilisha na kuchambua data na mjadala wa matokeo ya utafiti. Mtafiti amechanganua data kulingana na malengo na maswali ya utafiti. Data za watafitiwa zilichanganuliwa na kujadiliwa kwa njia ya maelezo.

# SURA YA TANO

# MUHUTASARI, HITIMISHO NA MAPENDEKEZO

## 5.1 Utangulizi

Sura hii inawasilisha muhutasari wa matokeo na hitimisho la utafiti huu. Pia sura hii inategemea kutoa mapendekezo kutokana na namna alivyoona matokeo ya utafiti.

## 5.2 Muhatasari wa Matokeo ya Utafiti

Utafiti huu umechunguza majina ya mahali na dhima zake katika jamii kisiwani Pemba. Katika kufanya utafiti huu malengo matatu yaliongoza utafiti huu.Malengo hayo yaliweza kupimwa kupitia zana na mbinu mbali mbali zilizotumika.

Malengo hayo yalikuwa ni pamoja na

1. Kueleza asili ya majina ya mahali kisiwani Pemba.
2. Kubainisha miundo ya majina ya mahali kisiwani Pemba.
3. Kujadili dhima za majina ya mahali kisiwani Pemba.

Kutimiza malengo hayo mtafiti aliongozwa na maswali maalum yanayoendana na malengo wenyewe.

Katika kujibu maswali hayo, mtafiti alibaini kuwa majina ya mahali yana asili na sababu za kuitwa kwake mbali na kutunza historia. Majina ya mahali yanaonesha mambo kama vile jiografia ya Pemba kwa kuonesha miti mbali mbali inayostawi kisiwani hapo kama vile minazi, mikorosho, mikarafuu, mivumo, miembe, na miti mingineyo. Utafiti pia umeonyesha kuwepo vyanzo vya maji kama mito na maziwa, Mambo mengine yaliyooneshwa katika utafiti huu ni hali za kiuchumi,harakati za kimaisha,umbali wa maeneo,burudani,ndege na wanyama wanaopatikana Pemba. Majina ya watu na vyakula,imani,itikadi na hata tabia na kazi za watu.

Pia mtafiti alibaini kuwa majina ya mahali kisiwani Pemba yameundwa kwa miundo tofauti. Miongoni mwao ni unyambuaji,utohoaji,uhulutishaji,muambatano,uradidi na ufupishaji nakadhalika.

Hali kadhalika mtafiti alibaini kuwa majina ya mahali kisiwani Pemba yamesitiri dhima nyingi kama vile huruma na kusaidiana,itikadi,mahusiano ya kimapenzi,shughuli za kijamii,matabaka,maendeleo na dhima nyenginezo.

Hivyo maswali ya utafiti yalienda sambamba na malengo yake yaliyowekwa. Mtafiti alibainisha majina ya mahali yaliyopatikana sehemu zilizotajwa kisiwani Pemba na kuyatolea asili zake na miundo yake. Pia majina hayo yalibainika kuwa yamebeba dhima zinazotokana na jamii iliopo na ndio zilizowatofautisha kati ya pahala pamoja na pengine. Misingi ya utafiti huu ni kuhusu asili ya majina ya mahali na dhima zake kisiwani Pemba na matokeo ya utafiti huu yameonesha kuwa asili ya majina ya mahali inasitiri dhima zilizomo katika jamii ya Wapemba kiutamaduni.

Kwa mantiki hiyo mtafiti anapendekeza kufanyika kwa tafiti nyengine katika majina ya maeneo ya mashamba,mbegu,miti,majina ya watu nakadhalika. Lengo kuu liwe ni kuchunguza maumbo ya majina ya mahali na michakato yake katika lugha ya kiswahili.

Mwisho mtafiti anapendekeza idara ya mambo ya kale iwe na majadala maalumu yanayohifadhi majina tofauti yakiwemo majina ya mahali na vyanzo vyake.

Kwani majina ya mahali yana umuhimu wake yakiwepo katika jamii ikiwa ni pamoja na kurahisisha kupata taarifa zinazohitajika kwa wakati ule,kuyahifadhi kwa vizazi vya sasa na vijavyo. Pia yaweza kuitambulisha na kuitofautisha jamii husika na jamii nyengine kwani unapotajiwa hawa ni watu wa mahali fulani,unaweza ukajua tabia zao na hata hali ya maisha yao. Kupitia shughuli zinazofanywa na jamii hiyo kama vile kilimo,ufugaji,ufundi na hata mila na desturi ambazo wana jamii wengi wanazo.

## 5.3 Hitimisho la Utafiti

Utafiti huu ulichunguza asili ya majina ya mahali dhima zake katika jamii kisiwani Pemba. Mtafiti alichunguza asili ya majina ya mahali yanayopatikana kisiwani Pemba kwa kuongozwa na malengo na maswali ya utafiti huu.

Matokeo ya utafiti huu yameonesha kuwa majina ya mahali ya kisiwani Pemba yana miundo mingi na yanabeba dhima nyingi katika jamii ya Wapemba. Hivyo imependezwa kuwa majina ya mahali yaangaliwe kwa jicho la umakini na upekuzi kwani yana umuhimu mkubwa katika kuelezea historia mbali na kuhifadhi dhima tofauti zinazobebwa na jamii. Kufanyike tafiti zitakazo zingatia maumbo na michakato inayotumika kuunda majina ya mahali kisiwani Pemba.

## 5.4 Utoshelevu wa Nadharia Iliyotumika

Kutokana na nadharia ya jumuishi ya Giles,mtafiti aliweza kugundua ya kuwa majina ya mahali yanatokana na matukio ya jamii,mazingira ya kijiografia na shughuli zinazofanywa na wanajamii. Hivyo mtafiti kwa kutumia nadharia hii,aliweza kueleza matendo mbali mbali ya wanajamii yanayoibainisha jamii ambayo yalimsaidia mtafiti katika uchambuzi na uwasilishaji wa data. Vilevile nadharia ilimsaidia katika kujibu maswali yaliyoongoza utafiti huu,kwani imeonesha jinsi majina yalivyoweza kusheheni miundo kadha wa kadha na kusitiri dhima mbali mbali kwa wapemba.

Pia imeonesha matumizi ya majina hayo katika kurahisisha mawasiliano katika jamii. Hivyo nadharia ya jumuishi ilikuwa muhimili na dira ya kumulika matendo ya kijamii yanayoakisi utoaji wa majina na sehemu wanazoishi.

## 5.5 Mapendekezo Kuhusu ya Tafiti Zijazo

Maelezo kuhusu majina na dhima zake zimeelezwa na watu mbali mbali na dhima zake katika jamii kisiwani Pemba.Mtafiti amebaini kuwa kipengele cha majina nacho kinahitaji kutupiwa jicho kwani imebainika kuwa majina ya mahali ni moja wapo ya vipengele vinavyositiri mambo yaliyomo katika jamii. Hivyo imependekezwa kwa tafiti zijazo kujihusisha na maumbo na michakato inayotumika katika kuunda maumbo ya majina ya mahali. Tafiti za aina hii zitasaidia kuonesha jinsi wanajamii wanavyotumia lugha kwa kila kipengele cha maisha.

# MAREJELEO

Abubakar, A.(1998) *Zanzibar Hapo Kale*. Masomo Bookshop. Zanzibar

Adam, J na Kamuzora, F.(2008) *Research Methods for Business and Social studies.* Morogoro: Mzumbe Book Project

Ally, J na Mustafa (1930), *Nahau –Al –Waadhih*. Daaru Maarifa .Misri

Al-Zumor, A. Q. G., (2009), *A Social-Cultural and Linguistic Analysis of Yemeni Arabic Personal Names,* Abha: King Khaled University

Babbie, E. (1999), *The basis of Social Research*, Belmont .Wodsworth Publishing Company

BAKIZA, (2011). *Makala za kisemina ya Kumuenzi mwandishi*. Muhammed Said Abdullah: Baraza la Kiswahili Zanzibar.

Besha, R. M. (1994). *Utangulizi wa Isimu na Lugha.* Dar es salaam. DUP.

Best, J. & Kahn, J. (1993). *Research in Education*, United Status of America .Allyn and Bacon

Cameroon, K.(1961), *English Place Names*. London, Oxford Universitty Press.

Chum, H.(1982) *Desturi na Mila zetu .*East Africa Publication Limited . Arusha

Cohen, L. Manion, L. na Morrison, K. (2000), *Research Methods in Education*.Toleo la tano . London. Rutledge falmer.

Habwe, J & Karanja, P (2004). *Misingi ya Sarufi ya Kiswahili.* Nairobi: Phoenix Publishers.

Ingram,W. (2007), *Zanzibar its History and its Peoples*.Stac of International, London.

Kapinga, M. C. (1993). *Sarufi Maumbo: Kiswahili Sanifu*. TUKI Dar es salaam.

Kothari, R. (2008*), Research Methodology, Methodsand Technigues* New Delh, New Age International Publisher LTD.

--------------- (2009). *Research Methodology, Methods and Technigues.* New Age International Publisher ltd.

Matinde, R.S.,(2012), *Dafina ya Lugha. Isimu na Nadharia kwa Sekondari na Vyuo vya Kati na vyuo Vikuu.*Serengeti Educational Publishers(T) ltd Mwanza. Tanzania.

Mgullu, R.(2010). *Mtalaa wa Isimu. Fonetiki, Fonología, na Mofolojia ya Kiswahili*. Longhorn Publishers (T) ltd. Dar es salaam. Tanzania.

Mhilu, G. G (nw), (2010). *Kiswahili Kwa Shule Za Sekondari Kidato cha Tatu na ch Nne.* Nyambari Nyangwine Publishars Dar es salaam, Tanzania.

Mlacha, S. A na Hurskainen (1995). *Lugha, Utamaduni, na Fasihi Simulizi ya Kiswahili*. Dar es Salaam.

Msabila, B.T. & Kinunda,J. (2009). *Geography For Secondary Schools*. Nyambari Nyangwine Publishers. Dar es salaam, Tanzania.

Msanjila,Y.P., na wenzake (2011) *Isimu Jamii. Sekondari na Vyuo*. TUKI. Chuo Kikuu Dar es salaam

Mutembei, A.K.,(2009 ). *UKIMWI Katika Fasihi ya Kiswahili*. Taasisi ya Taaluma za Kiswahili. Chuo kikuu cha Dar es salaam.

Muzale, H.R.T.,( 1996). *Lingistic and Social Culture Aspects in Interlocanstrine Bantu Names*. Kiswahili vol.61:28-49.

Opie, C. (2010), *Doing Educational Research*, Rolives Yard 55 City Road London

Redio Nour (18/10/2013). *Kipindi cha Tutunze Historia Yetu*.Zanzibar : Nour Fm.

Richmond, M. D. (2002). *A Field Guide to The Seashores of Eastern Africa and Western Indian Ocean Islands*. EUROLITHO ITALY.

Rubanza, Y. I. (1996). *Mofolojia ya Kiswahili*. Dar es salaam, Chuo Kikuu Huria cha Tanzania.

Saluhaya M.C.,(2010). *Kiswahili 1, Nadharia ya Lugha, Kidato cha Tano na Sita*.Children *Education Society(CHESO) Dar es salaam.*

Schotsman, P.(2003). *A Grammar of Rumjambo Language of Tanzania (LOT) Project* University of Dar es salaam. LOT Publishers Grammar Series. No.I.

Sigh, K. (2007), *Qualitative Social Reseach Methods,* Indian: SAGE Publication.

Simiyu, F. (2011) *Kitovu cha Fasihi Simulizi kwa shule , Vyuo na Ndaki* ,Serengeti Bookshop

Dar es salaam.

Zawawi, [Sh. M.,](http://www.amazon.com/s/ref=ntt_athr_dp_sr_1?_encoding=UTF8&field-author=Sharifa%20M.%20Zawawi&search-alias=books&sort=relevancerank)  (1998), *African Muslim Names: Images And Identities*, England: Africa World Press.

Zubeir,Z.S.,(2015),Etimolojia ya Majina ya Mahali ya Kaskazini Pemba Kuwa Utambulisho wa

Utamaduni wa Pemba.Tasnifu M.A.Kiswahili,haijachapishwa.Chuo Kikuu Huria

Cha Tanzania.

# VIAMBATANISHO

## Kiambatanisho Na. 1: Mwongozo wa Maswali Ya Hojaji kwa Wazee wa Vijiji vya Kisiwani Pemba Vilivyoteuliwa katika Utafiti huu.

MADA : Kuchumguza asili ya Majina ya mahali na dhima zake katika jamii kisiwani Pemba.

1 Jina ………………………………………………. Umri……….

Jinsia :Mke Mme Elimu …………………………

Kazi ......................................................................... Tarehe........................

Unapoishi.............................................................................................

2. Taja majina ya mitaa mitatu iliyopo jirani na mtaa wako unaofahamu asili yake.

i)Mtaa ...................................................... Asili yake ...............................................

ii) Mtaa.................................................... Asili yake................................................

iii) Mtaa................................................... Asili yake.............................................

3.Majina ya mitaa/vijiji vingi hutokana na vyanzo vingi kama vile matukio ya kihistoria ,mazingira ya sehemu ,watu maarufu ,kazi za watu ,nk. Unaweza kutaja vijiji unavyovifahamu vyenye mwelekeo huo ?

Ndio Hapana

Kama Ndio tuandikie jina la kijiji na asili yake

Kijiji...................................................... Asili yake ....................................................................

Kijiji...................................................... Asili yake .....................................................................

Kijiji ..................................................... Asili yake ......................................................................

3. Majina huundwa kwa njia tofauti kama vile mwambatano, ufupishaji, utohoaji, unyambuaji n.k. Tutajie majina yenye miundo unayoifahamu.

Jina ..................................................... Muundo...............................................................................

Jina ..................................................... Muundo ............................................................................

Jina .................................................... Muundo ..............................................................................

4. Tutajie dhima ya majina ya mahali ambayo umeyataja hapo juu yanayopatikana kisiwani Pemba.

## Kiambatanisho Na. 2: Maswali ya Usaili kwa Watafitiwa.

MADA: Kuchunguza majina ya mahali na dhima zake katika jamii kisiwani Pemba.

1. Jina ………………………………………………. Umri……….

Jinsia :Mke Mme …………………………

Kazi ......................................................................... Tarehe........................

`Unapoishi.............................................................................................

2.Taja vijiji vyengine unavyovifahamu

i).......................ii)......................iii).......................iv)............................

3. Kila jina la mahali lina chanzo chake .Toa maelezo mafupi kuhusu vijiji vitatu unavyovifahamu.

i)Mtaa ...................................................... Asili yake ...............................................

ii) Mtaa.................................................... Asili yake................................................

iii)Mtaa................................................... Asili yake.............................................

4.Licha ya kuwa majina hutoa kumbu kumbu za kihistoria, lakini pia huwa na miundo mbali mbali kama vile mwambatano, ufupishaji, utohoaji, unyambuaji n.k. Tutajie majina yenye miundo unayoifahamu.

a)Jina …………………………………. Muundo ……………………………………..

b)Jina ………………………………….. Muundo ……………………………………..

c)Jina ………………………………….. Muundo ……………………………………..

d) Jina …………………………………. Muundo ……………………………………….

e) Jina ………………………………… Muundo …………………………………………

f) Jina ………………………………… Muundo ………………………………………….

5. Je majina hayo yanadhima gani katika jamii ya Wapemba?